Ringgit merudum ke paras terendah dalam sejarah, bursa ditutup suram

Ringgit jatuh lagi, kali ini ke paras terendah dalam sejarah apabila mencatat 4.7425 berbanding satu dolar Amerika Syarikat (AS), ketika urusniaga ditutup jam 6 petang tadi.

Nilai terendah pernah dicatat sebelum ini ialah pada Jumaat, 21 Oktober 2022, apabila menjunam 110 mata asas kepada 4.7380 berbanding satu dolar AS. Paras ini mengatasi catatan 4.7250 pada 7 Januari 1998, ketika krisis kewangan Asia.

Ketika urusniaga dibuka pagi tadi, ringgit jatuh kepada 4.7410, setelah ditutup pada 4.7360 semalam.

Kejatuhan nilai mata wang tempatan itu dikatakan kesan daripada tindakan Rizab Persekutuan (Fed) AS yang menaikkan kadar dasar semalaman (OPR) kepada 75 mata asas (bps), selain kekukuhan mata wang dolar itu sendiri.

Langkah Jawatankuasa Dasar Monetari (MPC) Bank Negara Malaysia (BNM) menaikkan sekali lagi kadar dasar semalaman (OPR) sebanyak 25 mata asas (bps) kepada 2.75 peratus pada mesyuaratnya hari ini, turut menjejaskan ringgit.

Ia adalah kenaikan kali keempat berturut-turut tahun ini bermula Mei, Julai dan September lalu, dengan masing-masing meningkat sebanyak 25 bps kepada 2.50 peratus berbanding paras rekod terendah 1.75 peratus sebelumnya.

Bps merupakan satu unit yang digunakan untuk menunjukkan perubahan dalam instrumen kewangan. Formula bps adalah satu unit bersamaan dengan 1/100 daripada 1 peratus.

Bagaimanapun, Menteri Kewangan kerajaan sementara Tengku Datuk Seri Zafrul Tengku Abdul Aziz hari ini menjelaskan kadar tukaran ringgit bergantung kepada asas ekonomi negara dan turut dipengaruhi oleh kadar faedah di AS.

Beliau berkata pengumuman Fed AS pada Rabu, yang menaikkan kadar pinjaman penanda aras sebanyak 0.75 mata peratusan, telah meningkatkan kadar pinjaman dalam ekonomi terbesar dunia itu kepada empat peratus berbanding paras semasa Malaysia iaitu 2.5 peratus.

“Jadi, kadar ringgit dan semua ini bergantung kepada asas ekonomi dan kadar faedah yang berlaku di AS,” katanya kepada pemberita selepas merasmikan Karnival Kerjaya Jamin Keluarga Malaysia Kuala Selangor 2022 di Kuala Selangor, hari ini.

Sementara itu, Bursa Malaysia pula ditutup suram kerana jualan saham mewah menyebabkan FBM KLCI merosot lebih daripada 2 peratus.

Pada jam 5 petang, indeks penanda aras jatuh 31.23 mata, atau 2.15 peratus kepada 1,420.38, rendah hariannya. Indeks dibuka 3.29 mata lebih rendah kepada 1,448.32 pagi ini.

Di seluruh Bursa Malaysia, sejumlah 2.62 bilion saham bernilai RM1.88 bilion bertukar tangan dengan saham susut mendadak mengatasi saham untung sebanyak 660 berbanding 238, dengan 360 kaunter lagi ditutup tidak berubah.


Kami ada bincang pelawa KJ tanding di Negeri Sembilan: Ahmad Faizal

Timbalan Presiden Bersatu, Datuk Seri Ahmad Faizal Azumu mengesahkan beberapa pemimpin Perikatan Nasional (PN) mengadakan perbincangan tidak rasmi untuk mempelawa Khairy Jamaluddin bertanding atas tiket gabungan itu di Negeri Sembilan, pada Pilihan Raya Negeri (PRN) tidak lam lagi.

Menurutnya pelawaan untuk beliau bertanding atas tiket PN pada PRN yang dijangka Jun depan dibuat atas faktor kepemimpinan dan rekod perkhidmatannya yang baik.

Beliau berkata Khairy atau KJ yang juga bekas Menteri Kesihatan adalah seorang pemimpin yang baik dan diterima sebahagian besar rakyat.

Katanya, bekas Ahli Parlimen Rembau itu menunjukkan prestasi yang cukup baik sebagai Menteri Kesihatan ketika negara berhadapan dengan waktu sukar akibat pandemik Covid-19.

“Selain itu beliau (KJ) juga digambarkan oleh pelbagai parti politik sebagai seorang pemimpin berpotensi.

“Justeru, kami amat mengalu-alukan untuk beliau bekerjasama dengan kami (dalam PRN) kerana yakin hasrat beliau untuk melawan kemungkaran dan memperbaiki sistem penyampaian dalam kerajaan negeri serta pusat itu selari dengan apa yang diperjuangkan dalam PN.

“Kami yakin inilah wadah perjuangan untuk beliau, namun apa juga keputusan yang beliau buat nanti, saya amat hormati sebagai seorang sahabat,” katanya selepas program Semarak Kebangkitan Rakyat PN Negeri Sembilan di Senawang, hari ini, lapor BH.

Ahmad Faizal berkata demikian ketika diminta mengulas mengenai syor pelbagai pihak terutama kepemimpinan Bersatu supaya Khairy dicalonkan sebagai Menteri Besar Negeri Sembilan jika bekas Ketua Pemuda UMNO itu bersetuju bertanding atas tiket PN dan menang pada PRN negeri.

“Sebagai sahabat, kami sentiasa berhubung bagi bertanya khabar dan bertukar fikiran bagaimana untuk menjadi pemimpin yang lebih baik dan memenangi hati rakyat supaya kita dapat menubuhkan kerajaan negeri yang mantap dan stabil.

“Paling penting ialah kerajaan yang bersih dan stabil di Negeri Sembilan ini. Saya ada bincang dengan beliau (bertanding PRN di Negeri Sembilan), tetapi tiada lagi keputusan. “Mungkin buat masa ini beliau sedang fokus untuk tugasan DJ di radio Hot FM,” katanya.


Kes saman serangan seksual, Yusoff Rawther fail rayuan

Bekas Pembantu Penyelidik kepada Datuk Seri Anwar Ibrahim, Muhammed Yusoff Rawther telah merayu terhadap keputusan Mahkamah Tinggi di sini yang menolak permohonannya untuk membatalkan beberapa perenggan dalam pernyataan pembelaan dan tuntutan balas Presiden PKR itu.

Peguam Mahajoth Singh, yang mewakili Muhammed Yusoff berkata pihaknya telah memfailkan rayuan berhubung keputusan itu di Mahkamah Rayuan pada 28 Sept, menurut laporan Bernama.

“Kes ditetapkan untuk pengurusan kes secara dalam talian (e-Review) pada 27 Dis ini,” katanya ketika dihubungi Bernama hari ini.

Muhammed Yusoff memfailkan notis rayuan itu berikutan tidak berpuas hati dengan keputusan Pesuruhjaya Kehakiman Dr John Lee Kien How @ Mohd Johan Lee yang menolak permohonannya pada 9 Sept lepas.

Permohonan itu adalah berhubung saman dikemukakan Muhammed Yusoff pada 14 Julai 2021 mengenai dakwaan berlaku serangan seksual terhadapnya di kediaman ahli politik tersebut empat tahun lepas.

Anwar selaku defendan kemudian memfailkan saman balas terhadap saman dikemukakan Muhammed Yusoff.

Dalam pernyataan tuntutannya, Muhammed Yusoff selaku plaintif mendakwa serangan seksual itu berlaku pada 2 Okt 2018 di kediaman Anwar di Segambut apabila beliau diminta oleh Setiausaha Sulit Anwar iaitu Shukri Saad untuk menyerahkan sendiri teks ucapan sempena sambutan ulang tahun ke-150 Mahatma Gandhi anjuran Pejabat Pesuruhjaya Tinggi India kepada defendan.

Muhammed Yusoff, yang meletak jawatan pada 24 Jun 2019, berkata satu laporan polis telah dibuat terhadap Anwar pada 7 Dis 2019

Jabatan Peguam Negara kemudian mengeluarkan kenyataan bahawa tiada bukti yang mencukupi untuk mendakwa Anwar.

Plaintif mendakwa akibat kejadian itu, beliau dituduh berkomplot untuk menjatuh dan merosakkan karier politik defendan selain memberi impak kepada kesihatan mentalnya kerana mendapat kritikan daripada pemimpin yang menyokong Anwar serta orang awam.


Adibah Noor meninggal dunia,  Muhyiddin ucap takziah kepada keluarga

Selebriti popular, Adibah Noor Mohd Omar menghembuskan nafas terakhirnya sekitar jam 7.40 malam tadi.

Allahyarhamah dilaporkan bertarung sakit kanser ovari tahap empat dan hanya kenalan rapat mengetahui penyakit dihidapinya selepas diminta ia dirahsiakan.

Pemergian Adibah Noor diberitahu rakan dan bekas pelakon Datin Seri Emylia Rosnaida dalam media sosial di Hospital Gleneagles.

Menurut laporan media, allahyarhamah akan dibawa pulang ke rumah bapanya di Keramat Permai malam ini.

Dalam pada itu, mantan Perdana Menteri Tan Sri Muhyiddin Yassin juga menyampaikan ucapan takziah kepada keluarga Adibah Noor dan menyifatkan ia satu kehilangan besar buat dunia seni negara.

“Saya dan keluarga mengucapkan takziah kepada seluruh ahli keluarga selebriti serba boleh Allahyarhamah Adibah Noor yang kembali ke rahmatullah sebentar tadi.

“Semasa hayatnya Allahyarhamah adalah seorang artis berbakat besar dalam bidang nyanyian, lakonan dan pengacaraan serta  menjadi idola ramai.

“Pemergian Adibah Noor adalah satu kehilangan besar kepada dunia seni negara,” katanya dalam hantaran di Facebook.

Selain kemerduan dalam nyanyian, suara Adibah kerap melatari iklan dan dia membintangi filem seperti Sepet, Gubra dan Nasi Lemak 2.0.

Dalam perkembangan berkaitan, Bernama melaporkan penyanyi dan pelakon Ani Mayuni (gambar bawah) berkata Adibah pernah memberitahunya bahawa dia menghidap penyakit kanser namun meminta agar perkara itu dirahsiakan.

Arwah minta jangan hebohkan mengenai dia sedang menanggung kesakitan,” katanya.

Selebriti dengan nama penuhnya Aishah An-Nur Osman itu juga memberitahu kesihatan arwah semakin merosot selepas menyertai program pertandingan nyanyian Gegar Vaganza (GV).

“Selepas habis GV dan masa nak shooting GV Raya, masa itu Arwah mula demam sekejap sekejap dan lama sangat dia dimasukkan ke dalam wad.

“Rasa macam pelik kenapa tak keluar keluar (dari hospital)?, ingatkan Covid-19 tetapi bila tanya secara peribadi, baru dapat tahu dia ada kanser dan baru sahaja jalani pembedahan.

“Arwah sedang berpantang, nak berehat dan tak ambil show semua, yang kamu tengok dia muat naik gambar, masa dia dah kurus baru-baru ini, itu adalah shownya yang pertama selepas berehat,” kata Ani yang merupakan bekas peserta GV pada musim sama disertai Adibah Noor.

Allahyarhamah Adibah pernah memenangi Anugerah Lagu Terbaik, Anugerah Lagu Balada Terbaik dan Anugerah Vokal Terbaik di Anugerah Juara Lagu 2006.


1MDB: Mahkamah tolak permohonan Najib dapatkan dokumen perbankan

Datuk Seri Najib Razak sekali lagi gagal dalam permohonannya untuk mendapatkan 19 dokumen perbankan syarikat yang mahu digunakan sebagai bahan bukti dalam perbicaraan kes penyelewengan dana 1Malaysia Development Berhad (1MDB) yang dihadapinya.

Permohonan rayuan dibuat bekas Perdana Menteri bergelar banduan itu ditolak Mahkamah Rayuan hari ini selepas panel tiga Hakim tidak menerima alasan diberikan pihak pembelaan.

Najib sebelum ini memohon untuk mendapatkan dokumen bank dipercayai berkaitan dengan ahli perniagaan dalam buruan Low Taek Jho atau lebih dikenali Jho Low dan keluarga bekas Gabenor Bank Negara, Tan Sri Dr Zeti Akhtar Aziz.

Panel tiga hakim diketuai Datuk Seri Kamaludin Md Said bersama Datuk Ahmad Nasfy Yasin dan Datuk Nordin Hassan, menetapkan keputusan itu secara sebulat suara.

Pada 25 Oktober lalu, peguam bela Najib, Tan Sri Muhammad Shafee Abdullah, berhujah permohonan dokumen membabitkan syarikat yang dikawal oleh Jho Low dan keluarga Zeti ada pada pihak pendakwaan dan pihak berkuasa Malaysia.

Pihak berkuasa Singapura yang didakwa menyiasat skandal kewangan 1MDB di negara itu memberikan dokumen berkenaan kepada pihak berkuasa Malaysia termasuk Bank Negara Malaysia (BNM).

Bagaimanapun, Timbalan Pendakwa Raya, Datuk Seri Gopal Sri Ram, berkata dokumen itu adalah pramatang dan tidak relevan dengan perbicaraan Najib, selain ia hanya boleh dimohon selepas perintah membela diri.

Katanya, tidak dinafikan kewujudan dokumen itu serta bebanan terletak pada pihak pembelaan untuk menunjukkan bahawa permohonan mereka adalah berdasarkan bukti yang boleh diterima dan bukannya keterangan bersifat dengar cakap.

Pada 12 Julai tahun lalu, Hakim Mahkamah Tinggi, Datuk Collin Lawrence Sequerah, menolak dua permohonan Najib yang meminta pendakwaan perbicaraan kes 1MDB mendedahkan dokumen perbankan dikaitkan dengan keluarga Zeti selepas dikatakan menerima wang daripada Jho Low.

Najib memfailkan permohonan pada 24 Mac tahun lalu untuk meminta pendakwaan memberikan penyata perbankan daripada beberapa syarikat, termasuk Aktis Capital Singapore Pte Ltd, Country Group Securities Public Company Ltd, ACME Time Ltd (BVI), Butamba Investments Ltd dan Central Holdings Ltd.

Bekas Ahli Parlimen Pekan itu juga memfailkan permohonan kedua pada 7 April tahun lalu untuk mendapatkan perjanjian penyelesaian sulit antara kerajaan dan Goldman Sachs Group pada 2020 dan transkrip atau laporan forensik berhubung telefon bekas rakan kongsi Goldman Sachs di Asia, Tim Leissner.

Bekas Perdana Menteri terbabit berdepan empat pertuduhan menggunakan kedudukannya untuk mendapatkan rasuah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.


Rosmah mohon dapatkan pasport sementara ke Singapura

Datin Seri Rosmah Mansor sekali lagi mengemukakan permohonan di Mahkamah Rayuan bagi mendapatkan pelepasan sementara pasport untuk melawat anak perempuannya, Nooryana Najwa Mohd Najib yang dijangka melahirkan anak ketiga hujung bulan ini.

Rosmah selaku pemohon memfailkan notis usul itu pada 11 Ogos lepas menerusi Tetuan Akberdin & Co. bagi membolehkannya melawat Nooryana Najwa yang dijangka bersalin pada 28 Ogos ini serta keluarganya di Singapura, menurut laporan Bernama.

Permohonan untuk mendapatkan pasport akan didengar esok.

Dalam notis itu, isteri kepada bekas Perdana Menteri Datuk Seri Najib Tun Razak itu berkata beliau akan ke Singapura pada 18 hingga 23 Ogos, 26 Ogos hingga 6 Sept dan 9 Sept hingga 31 Okt ini.

Menurut Rosmah, beliau akan pulang ke Malaysia untuk menghadiri prosiding rayuan kes rasuah membabitkan projek hibrid solar.

Sebelum ini, Mahkamah Rayuan menetapkan 18 Sept ini untuk pengurusan kes.

Menurut Rosmah, sehingga ke hari ini beliau tidak pernah gagal atau cuai untuk hadir ke mahkamah bagi sebutan dan perbicaraan tanpa sebab atau alasan yang munasabah.

Ini adalah kali keempat Rosmah memohon untuk mendapatkan pelepasan pasport antarabangsa untuk ke Singapura, kali pertama pada 15 Okt 2021 untuk melawat Nooryana Najwa yang melahirkan anak keduanya, pada 21 Mac lepas untuk melawat anak dan cucunya yang tidak sihat, dan pada 15 Jun bagi melawat anak perempuannya itu.

Nooryana Najwa telah berkahwin dengan warga Kazakhstan, Daniyar Kessikbaye dan pasangan itu kini menetap di Singapura.

Pada 1 Sept 2022, Mahkamah Tinggi di sini menjatuhkan hukuman penjara 10 tahun dan denda RM970 juta terhadap Rosmah selepas didapati bersalah atas tiga pertuduhan rasuah berkaitan projek hibrid solar bernilai RM1.25 bilion untuk 369 sekolah luar bandar di Sarawak.

Mahkamah turut memerintahkan Rosmah, 71, dipenjara 30 tahun jika gagal membayar denda berkenaan.

Bagaimanapun, Mahkamah Tinggi membenarkan penangguhan pelaksanaan hukuman penjara dan denda sementara menunggu rayuannya di Mahkamah Rayuan.


MUDA muatnaik surat mohon masuk PH, harap Saifuddin baca di FB

Parti MUDA memuatnaik surat permohonan menyertai Pakatan Harapan (PH) dalam Facebook selepas tidak ada maklum balas jawapan berhubung permohonan mereka sebelum ini.

Langkah diambil parti MUDA itu memuatnaik surat permohonan itu dibuat susulan alasan Datuk Seri Saifuddin Nasution Ismail yang juga Setiausaha PH terlalu sibuk dengan urusan sebagai Menteri Dalam Negeri.

Setiausaha Agung MUDA, Amir Hariri Abd Hadi menerusi ciapan di Twitter berkata, Saifuddin Nasution ketika ini pastinya mempunyai begitu banyak agenda reformasi yang sedang dijalankan.

“Terima kasih atas jawapan Saifuddin Nasution. Kami memahami kesibukan dan tugas berat Datuk Seri sebagai Menteri Dalam Negeri kerana begitu banyak agenda reformasi yang sedang dilaksana.

“Jadi, saya kongsikan di sini surat-surat yang dihantar. Harap sempat dibaca kepada Datuk Seri,” katanya.

Beliau berkata demikian sebagai mengulas mengenai maklum balas Saifuddin itu yang menyatakan dirinya terlalu sibuk hingga tidak sempat membaca surat permohonan MUDA untuk menyertai gabungan parti di bawah pimpinan Datuk Seri Anwar Ibrahim itu.

Sebelum ini, Muda dilaporkan tidak dijemput ke Mesyuarat Sekretariat Kerajaan Perpaduan kali kedua yang diadakan pada 19 Mac lalu di Menara Dato’ Onn, Pusat Dagangan Dunia (WTC).

Untuk makluman, ini adalah kali kedua parti yang dipimpin oleh Syed Saddiq Syed Abdul Rahman itu dikecualikan dalam mesyuarat parti pemerintah selepas mesyuarat yang pertama berlangsung pada 7 Februari lalu.

Dalam pada itu, MUDA juga masih menunggu jawapan daripada PH untuk mengadakan pertemuan dengan sekretariat gabungan itu bagi membincangkan beberapa perkara termasuk peranan parti tersebut dalam kerajaan.

Sementara itu, Amir Hariri menerusi Twitternya turut berkongsi beberapa surat yang diutuskan kepada Saifuddin Nasution melalui pelbagai platform.

“Surat kedua (18 Disember 2022) telah diserahkan juga secara atas tangan kepada Datuk Seri, selain kepada Perdana Menteri, Datuk Seri Anwar Ibrahim dan pimpinan PH ketika majlis tandatangan Kerajaan Perpaduan di Putrajaya.

“Semua surat ini telah diserahkan melalui e-mel, atas tangan (dan) juga melalui aplikasi WhatsApp.

“Moga dengan kepadatan jadual Datuk Seri melaksanakan agenda reformasi, sempat kiranya dibacakan kesemua surat ini.

“Muda hanya memerlukan jawapan dan bersedia menerima sebarang keputusan,” jelasnya lagi.


Thailand lapor kematian pertama akibat varian Omicron

Kementerian Kesihatan Awam Thailand (PHM) hari ini melaporkan kes kematian pertama akibat jangkitan varian baharu Covid-19, Omicron.

Kematian melibatkan seorang wanita berusia 86 tahun dari Songkhla di wilayah selatan negara itu.

Disember lalu, Thailand mengesan kes pertama membabitkan Omicron menyebabkan kerajaan mengenakan semula kuarantin wajib kepada semua pelawat asing.

Wanita itu adalah pesakit Alzheimer yang terbaring di atas katil,” kata jurucakap PHM, Rungrueng Kitphati kepada Reuters.

Kematian seperti itu telah dijangka kerana Thailand setakat ini telah melaporkan lebih 10,000 kes Omicron, katanya, sambil menambah bahawa negara itu tidak memerlukan langkah pembendungan lanjut.

Thailand melaporkan 8,077 jangkitan baharu dan sembilan kematian pada Ahad, menjadikan kumulatif sejak awal 2020 lalu meningkat lebih 2.3 juta kes dan hampir 22,000 kematian.

Kira-kira 66 peratus daripada anggaran 72 juta populasi negara itu telah menerima dua dos vaksin Covid-19, dan kira-kira 14.9 peratus telah menerima suntikan penggalak. – Reuters


Ibu bapa boleh pilih tak hantar anak ke sekolah mulai 3 Oktober

Ibu bapa atau penjaga diberi pilihan untuk tidak menghantar anak mereka ke sekolah apabila sesi persekolahan bermula 3 Oktober ini, kata Menteri Kanan Pendidikan, Datuk Dr Radzi Jidin.

Beliau berkata ketidakhadiran itu pelajar ke sekolah tidak akan dianggap sebagai satu kesalahan disiplin tetapi ibu bapa perlu menulis surat kepada pihak memberitahu mengenai perkara itu.

“Tidak akan ada surat amaran akan diberikan, tetapi ibu bapa hanya perlu menjelaskan mengenai ketidakhadiran itu. Perkara itu akan diguna pakai hingga penghujung sesi persekolahan tahun ini,” katanya pada sidang media pengoperasian sesi persekolahan bermula bulan depan, hari ini.

Pada masa sama beliau berkata Kementerian Pendidikan (KPM) menetapkan beberapa protokol baharu apabila sesi persekolahan bersemuka bermula berdasarkan Pelan Pemulihan Negara (PPN), bagi mengelak penularan Covid-19.

Beliau berkata pengoperasian persekolahan mengikut PPN dilakukan berdasarkan empat fasa yang telah ditetapkan.

Katanya, dalam Fasa 1 PPN, semua institusi pendidikan ditutup dan sesi persekolahan dibuat menerusi aktiviti pengajaran dan pembelajaran di rumah (PdPR) sahaja, manakala dalam dalam Fasa 2 pula hanya pelajar kelas peperiksaan sahaja boleh ke sekolah.

Bagi Fasa 3 katanya, semua institusi pendidikan di bawah KPM dibuka secara berperingkat tertakluk kepada ketetapan kementerian dan penilaian risiko.

“Manakala pada Fasa 4, semua institusi pendidikan dibuka sepenuhnya, tetapi terkakluk kepada penilaian risiko semasa,” katanya pada sidang media khas mengenai pengoperasian sesi persekolahan bermula 3 Oktober ini.

Beliau berkata sesi persekolahan 2021 juga akan dilanjutkan sehingga Mac 2022 bagi memastikan intervensi dalam kalangan pelajar lemah dapat dilaksanakan berikutan pelajar telah lama tidak ke sekolah.

Sehubungan itu KPM menggariskan beberapa keputusan berkaitan sesi persekolahan yang akan bermula awal bulan depan. Antaranya:


Wayang UMNO kata keputusan PM isu RM10k KWSP dibuat tanpa rela

UMNO tidak perlu bermain wayang dengan mengatakan keputusan Perdana Menteri (PM) Datuk Seri Ismail Sabri Yaakob tidak membenarkan pengeluaran i-Citra RM10,000 Kumpulan Wang Simpanan Pekerja (KWSP) dibuat ‘tanpa rela’

Ketua Pemuda Perikatan Nasional (PN), Ahmad Fadhli Shaari berkata UMNO perlu mengakui hakikat bahawa PM yang datang daripada parti itu sendiri yang tidak bersedia melaksanakan keputusan itu.

“Perdana Menteri sendiri menyatakan bahawa kerajaan tiada hasrat untuk membenarkan pengeluaran i-Citra KWSP kali kedua. Bagaimana ada sebahagian pemimpin UMNO berkeras menyebut ia keputusan ‘tanpa rela’ Perdana Menteri?

“Akuilah hakikatnya Perdana Menteri dari UMNO sendiri sebenarnya tidak bersedia laksanakan keputusan ini. Kenapa masih bermain wayang?

“Beri ruang selesa kepada PM untuk buat pertimbangan berasaskan kemampuan kerajaan. Janganlah perlekehkan Perdana Menteri dari parti sendiri seolah-olah jadi ‘puppet’ semata-mata,” katanya dalam kenyataan hari ini.

Ahli Parlimen Pasir Mas yang juga Ketua Pemuda PAS Pusat itu berkata beliau sendiri menyokong sekiranya kerajaan membenarkan pengeluaran RM10,000 itu, khususnya kepada pencarum yang terjejas.

Namun, apa yang menjadi isu, katanya ialah kenapa PM daripada UMNO masih tidak membenarkan pengeluaran caruman RM10,000 itu.

“Bukankah sebahagian pemimpin UMNO sendiri yang putuskan bahawa ia wajib diberikan kepada pencarum yang terdesak? Itu yang saya tanya dalam ceramah di Johor dua hari lepas.

“Datanglah jawapannya, bahawa Perdana Menteri mahu laksanakan, tetapi Menteri Kewangan tidak mahu. Ia boleh sahaja dihujahkan sebenarnya, wujudkah arahan Perdana Menteri itu.

“Tetapi tak apalah kita terima dulu hujah ini bahawa Perdana Menteri memang mahukan pengeluaran I-Citra ini selaras tuntutan beberapa pemimpin UMNO, tetapi Menteri Kewangan yang enggan,” katanya.

Sebaliknya, Ahmad Fadhli merujuk kepada kenyataan Pengarah Ekonomi Pejabat PM Shahril Hamdan berhubung pengeluaran caruman RM10,000 KWSP itu.

“Tapi apa cerita pula dengan kenyataan Pengarah Ekonomi Pejabat Perdana Menteri ini? Bukankah saudara Shahril Hamdan ini juga merupakan Ketua Penerangan UMNO?

“Ooo, ada lagi naratif, kenyataan ini tidak mewakili UMNO. Baiklah, jadi mewakili siapa? Bukankah ia mewakili polisi ekonomi Perdana Menteri? Dan jika seorang Ketua Penerangan parti tidak mewakili parti, siapa lagi yang layak mewakili parti bercakap soal dasar?

“Anda berkata bahawa oo Perdana Menteri tidak boleh mengawal Menteri Kewangan? Jadi adakah seorang Presiden Parti juga tidak boleh mengawal Ketua Penerangannya sendiri?,” katanya.

Ahmad Fadhli berkata hakikatnya, pemimpin UMNOI sendiri tidak sependapat dalam isu pengeluaran RM10,000 itu, sebaliknya isu berkenaan digunakan untuk menyatakan bahawa UMNO pembela rakyat, sedangkan PM dan kerajaan sepatutnya diberi ruang untuk mengkaji dan memutuskan dasar-dasarnya.


Kes sembuh melebihi kes baharu, 14,454 orang sembuh hari ini

Kes sembuh Covid-19 hari ini merekodkan sejumlah 14,454 kes, jauh melebihi kes baharu yang mencatat 9,066, kata Ketua Pengarah Kesihatan Tan Sri Dr Noor Hisham Abdullah.

Beliau berkata daripada jumlah kes baharu yang dilapor itu, 8,907 kes (98.2 peratus) terdiri daripada kategori 1 dan 2 manakala baki 1.8 peratus atau 159 kes merupakan kategori 3, 4 dan 5.

“Sebanyak 815 kes dirawat di Unit Rawatan Rapi (ICU) dengan 355 kes memerlukan bantuan pernafasan,” katanya dalam kenyataan perkembangan situasi Covid-19 hari ini.

Menurut laporan Bernama lagi, Dr Noor Hisham berkata enam lagi kluster dikesan hari ini menjadikan sejumlah 1,008 kluster yang masih aktif di negara ini, yang melibatkan tiga kluster tempat kerja dan tiga kluster komuniti.

Data kematian dan data-data lain bagi situasi semasa jangkitan Covid-19 di Malaysia akan dimuat naik menerusi laman GitHub dan laman web COVIDNOW di https://covidnow.moh.gov.my.

Terdahulu, Dr Noor Hisham berkongsi angka melegakan apabila kes baharu Covid-19 hari ini merekodkan penurunan di bawah 10,000 iaitu sebanyak 9,066 kes.

Kali terakhir negara mencatat kes baharu di bawah angka 10,000 ialah pada 12 Julai, iaitu berjumlah 8,574 kes.


Gaji minimum: Kesatuan kecewa Menteri DAP tak peka pekerja B40

Kongres Kesatuan Sekerja Malaysia (MTUC) kecewa susulan keputusan kerajaan Pakatan Harapan-Barisan Nasional (PH-BN) menangguhkan pelaksanaan dan penguatkuasaan gaji minimum (PGM) RM1,500 bagi majikan yang mempunyai kurang daripada lima pekerja sehingga 1 Julai 2023.

Presidennya, Mohd Effendy Abdul Ghani berkata, pihak majikan telah diberi ruang dan peluang kira-kira selama lapan bulan untuk bersedia melaksanakan gaji minimum baharu itu.

“Bagi pihak MTUC, kita ingin melahirkan rasa dukacita atas penantian hampir lapan bulan untuk dilaksanakan pelaksanaan gaji minimum kepada pekerja terutama pekerja perusahaan kecil dan sederhana (PKS) yang akhirnya tertangguh kali kedua.

“Apa yang mengecewakan adalah pekerja dalam sektor PKS ini kebanyakan golongan B40 yang mana sewajarnya pihak kerajaan perlu peka bagaimana untuk membantu mereka,” katanya kepada Buletin TV3 hari ini (27 Disember 2022).

Terdahulu, Menteri Sumber Manusia (DAP-Batu Gajah), V Sivakumar dalam satu kenyataan hari ini berkata, kerajaan menangguhkan pelaksanaan itu bagi semua majikan yang menggajikan kurang lima pekerja dari 1 Januari depan kepada 1 Julai 2023.

Menurut Sivakumar, keputusan itu dibuat setelah kerajaan mengambil kira kesediaan majikan dan pandangan pelbagai pihak berkepentingan yang dijangka menghadapi cabaran ekonomi serta kewangan pada tahun depan.

PGM 2022 mula berkuat kuasa sejak 1 Mei lalu dengan kadar gaji sebanyak RM1,500 sebulan untuk semua sektor tanpa mengira wilayah bagi majikan yang menggajikan lima pekerja atau lebih.

Melalui peraturan sebelum ini, semua majikan yang menggajikan kurang daripada lima pekerja, diberi pengecualian dan pelaksanaan PGM 2022 sebanyak RM1,500 sebulan berkuat kuasa pada 1 Januari 2023.

Mengulas lanjut, Mohd Effendy berkata, antara yang paling dikesali adalah keputusan penangguhan tersebut dibuat tanpa sebarang perbincangan dengan pihak pekerja, seolah-olah mereka tidak mempunyai kepentingan untuk menyuarakan pandangan kepada kerajaan.

Sementara itu, memetik Mkini pula, Parti Sosialis Malaysia (PSM) dalam kenyataan berasingan turut senada dengan MTUC dan menyifatkan kerajaan sebagai pengecut apabila bertindak sedemikian.

Timbalan Pengerusi PSM, S Arutchelvan, berkata keputusan tersebut jelas tidak boleh diterima kerana majikan telah diberikan tempoh yang cukup bagi melaksanakan PGM.

“Sebelum ini kumpulan pekerja telah dijanjikan gaji minimum pada Jan 2023 dan majikan diberi kelonggaran yang cukup supaya mereka boleh mematuhinya. Kini janji (Perdana Menteri) Datuk Seri Anwar Ibrahim untuk membantu B40 gagal,” katanya.


17 kluster baharu Covid-19 hari ini

Sebanyak 17 lagi kluster baharu Covid-19 dikesan dalam tempoh 24 jam sehingga 12 tengah hari tadi, tatkala varian Omicron semakin menular di seluruh negara dengan jangkitan harian meningkat kepada 13,944 kes hari ini.

Ketua Pengarah Kesihatan Tan Sri Dr Noor Hisham Abdullah berkata jumlah terbaharu itu menjadikan 6,526 kluster Covid-19 dikesan sejak awal 2020 hingga hari ini, dengan 6,151 telah ditamatkan dan 375 lagi masih aktif.

Maklumat lanjut berkaitan kluster baharu itu akan dikemas kini dalam laman sesawang Covidnow selepas tengah malam ini.

Pada masa sama beliau berkata, daripada 13,944 kes harian yang dilaporkan hari ini, 73 kes atau 0.5 peratus adalah jangkitan dalam kategori 3, 4, dan 5; dan 13,871 kes (99.5 peratus) lagi pesakit kategori 1 dan 2.

Menurutnya, sehingga kini seramai 138 pesakit dirawat di ICU, dengan 71 daripadanya memerlukan alat bantuan pernafasan.

Hari ini sebanyak 5,421 pesakit telah sembuh menjadikan kumulatif pulih sebanyak 2,824,071 kes atau 96.1 peratus daripada 2,939,198 kumulatif kes positif.

Beliau berkata KKM juga mengesan 153 kes import hari ini yang melibatkan 58 warganegara dan 95 bukan warganegara, manakala 13,791 kes lagi adalah penularan tempatan yang turut membabitkan 315 rakyat asing.

Terdahulu Dr Noor Hisham memaklumkan vaksinasi dan dos penggalak banyak membantu mengurangkan kes kemasukan ke hospital, ICU dan kematian.

Bagaimanapun keadaan ini berbeza ketika negara dilanda gelombang Delta sebelum ini apabila kes harian mencecah lebih 10,000, dan indikator utama COVID-19 juga tinggi, katanya dalam kenyataan di Twitter hari ini.

“Ketika itu masih ramai belum menerima vaksin Covid-19. Berlainan pula apabila gelombang Omicron melanda negara ketika ini,” katanya.

Menurut infografik perbandingan indikator utama Covid-19 semasa gelombang Delta dan Omicron yang turut dimuat naik, kes harian baharu adalah sebanyak 11,079 pada 13 Julai 2021, manakala semalam 11,034 kes baharu direkodkan.

Bagi kes kemasukan ke hospital sebanyak 1,988 kes direkodkan pada 13 Julai lepas dan 1,253 kes direkodkan semalam manakala bagi bilangan kemasukan kes Covid-19 ke ICU, sebanyak 1,436 kes direkodkan pada 13 Julai 2021 manakala semalam merekodkan sebanyak 135 kes.

Kes kematian harian pada 13 Julai tahun lepas adalah sebanyak 193 manakala semalam sebanyak sembilan kes direkodkan.

Berdasarkan infografik sama, kadar vaksinasi pada 13 Julai 2021 adalah sebanyak 3,940,548 manakala kadar vaksinasi yang direkodkan bagi semalam adalah 25,723,208 dengan jumlah yang lengkap divaksin dan dos penggalak sebanyak 12,473,139.

Dr Noor Hisham berkata bagi Minggu Epidemiologi (ME) 5/2022 yang bermula dari 30 Januari 2022 sehingga 5 Februari 2022, jumlah kes baharu Covid-19 yang dilaporkan adalah 43,062 kes, berbanding ME sebelumnya iaitu 31,980 kes dengan peningkatan sebanyak 34.7 peratus.

“Manakala jumlah kes kematian pula menunjukkan penurunan sebanyak 8.1% dengan purata kes aktif adalah sebanyak 58,099 kes. Selain itu, jumlah kes sembuh Covid-19 yang dilaporkan pada ME 5/2022 turut menunjukkan peningkatan sebanyak 15.6 peratus.

Berikut adalah perincian indikator-indikator jangkitan Covid-19 untuk ME 5/2022;


50 tawaran Era Baharu Putrajaya jika pilih Perikatan Nasional

Calon Perikatan Nasional, Datuk Dr Radzi Jidin mengumumkan lima tunjang yang mengandungi 50 tawaran kepada pengundi Parlimen Putrajaya jika memilih beliau dan parti itu dalam Pilihan Raya Umum Ke-15 (PRU-15) pada 19 November ini.

Manifesto yang digelar Era Baharu Putrajaya itu mengetengahkan tawaran menyeluruh yang mengambil kira input dan maklum balas daripada penduduk di pusat pentadbiran Kerajaan Persekutuan itu.

Mengakui berpengalaman menetap lama di Canberra, iaitu ibu negara Australia, Radzi berkata, beliau sedikit sebanyak memahami bagaimana cabaran yang dihadapi sebuah bandar pentadbiran.

Beliau berkata, tawarannya dihasilkan selepas mengambil kira maklum balas daripada jemaah surau, komuniti, persatuan Orang Kurang Upaya, pesara kerajaan, persatuan ibu bapa dan guru (PIBG), kumpulan belia serta anak muda Putrajaya.

“Ia datang daripada kepimpinan masyarakat dan warga Putrajaya. Kita nak pastikan apa yang ditawarkan sesuatu yang boleh dilaksanakan,” katanya pada sesi Pelancaran Tawaran Dr Radzi Jidin untuk Putrajaya, malam tadi.

Dengan Putrajaya mempunyai potensi tinggi pada masa depan, lima tunjang tawaran Radzi ialah demi warga Putrajaya yang sejahtera; ekonomi makmur; pendidikan generasi Putrajaya; masa depan anak muda serta infrastruktur dan kemudahan awam terancang.

Beliau berkata, tunjang demi membina warga Putrajaya yang sejahtera antara lain menawarkan pewujudan sebuah pusat khidmat sehenti, iaitu Putrajaya Care yang berperanan meningkatkan kecekapan penyampaian perkhidmatan Ahli Parlimen kepada warga Putrajaya.

Katanya, turut akan diperkenal aplikasi Putrajaya Care sebagai platform untuk warga Putrajaya membuat aduan serta mendapatkan khidmat bantuan, tempahan fasiliti dan perkongsian infomasi.

“Akademi Anak Putrajaya akan ditubuhkan sebagai pusat sehenti untuk memberi peluang kepada anak-anak Putrajaya mendapatkan akses kepada program atau aktiviti pembangunan kendiri, termasuk program kepimpinan, pemerkasaan jati diri dan sahsiah, perkembangan bakat dan kerjaya, khidmat nasihat pengajian tinggi, biasiswa kerajaan dan swasta, bantuan mencari kerja dan program pementoran, bagi melahirkan generasi muda yang berdaya saing.

“Dalam konteks kerohanian, program #NgajiPutrajaya akan dilaksanakan melalui penyediaan kelas mengaji al-Quran dengan modul lengkap untuk kanak-kanak, remaja dan orang dewasa, termasuk penggunaan teknologi digital.

“Bagi memperkasa kebun komuniti sedia ada, program #KebunJaya akan dilaksanakan dengan penyediaan peruntukan sehingga RM5,000, selain kebun komuniti baharu akan diperluas dengan mengoptimumkan tanah kosong milik kerajaan melalui kerjasama Kerajaan Persekutuan, Perbadanan Putrajaya dan badan korporat,” katanya.

Turut ditawarkan oleh Radzi ialah memacu potensi Putrajaya sebagai destinasi pelancongan untuk pelancong tempatan dan luar negara dengan menambah penawaran produk pelancongan baharu bernilai tinggi.

Beliau berkata, pembangunan sektor pelancongan itu kelak akan mencipta peluang pekerjaan dan perniagaan untuk warga Putrajaya.

Katanya, bagi menyokong aktiviti pelancongan, antara pendekatan yang akan dilaksanakan ialah menjadikan Putrajaya sebagai destinasi utama mesyuarat, insentif, persidangan dan pameran (MICE) serta acara sukan, termasuk sukan peringkat antarabangsa.


Zahid ulang lagi kata lantikan PM terserah kepada budi bicara Agong

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah mempunyai budi bicaranya sendiri dalam memperkenankan lantikan seorang Perdana Menteri (PM) baharu nanti, kata Datuk Seri Ahmad Zahid Hamidi.

Presiden UMNO itu sekali lagi mengulangi pendirian berhubung lantikan seorang PM perlu mengikut lunas peruntukan Perlembagaan, iaitu kuasa mutlak dalam memilih jawatan nombor satu negara itu terletak kepada Agong selepas sesebuah parti memperoleh majoriti 19 November nanti.

“Kita yakin bahawa kuasa mutlak Agong terdapat di dalam perlembagaan persekutuan 43 (1) (B) ialah adalah kuasa mutlak melantik perdana menteri.

“Saya yakin Tuanku akan menggunakan kebijaksanaan untuk menentukan siapakah akan Perdana Menteri apabila BN (Barisan Nasional) memperolehi jumlah majoriti yang mencukupi untuk kita menubuhkan kerajaan,” katanya dipetik laporan Malaysiakini semalam.

Zahid berkata demikian selepas program ceramahnya di Hutan Melintang, Bagan Datuk malam tadi.

Dalam pada itu, Zahid berkata yakin BN akan dapat membentuk kerajaan dengan majoriti yang mencukupi selepas Pilihan Raya Umum Ke-15 (PRU-15) nanti.

“Saya yakin akhirnya yang akan membentuk kerajaan ialah BN dan tentunya ‘post electoral’ (selepas pemilihan) kita akan menentukan bahawa dua pertiga majoriti mesti diperolehi.

“Ini kerana kerajaan akan terbentuk nanti adalah kerajaan yang stabil dan kita tidak mahu kerajaan yang goyang dan ini akan menyusahkan rakyat,” katanya lagi.

Pada 7 November lalu, Zahid juga memberi jawapan sama semasa mengulas berhubung siapa yang bakal dilantik sebagai PM ke-10 nanti.

Mengikut kelaziman dan tradisi parti, Presiden UMNO akan menjadi PM sekiranya BN yang diterajuinya menang pada PRU-15. Bagaimanapun PM sementara sekarang adalah Datuk Seri Ismail Sabri Yaakob.


517,107 kanak-kanak 5-11 tahun daftar terima vaksin: Khairy

Seramai 517,107 kanak-kanak berumur lima hingga 11 tahun di negara ini telah didaftarkan oleh ibu bapa mereka untuk menerima vaksin Pfizer Covid-19 setakat semalam, (Selasa, 1 Feb), kata Menteri Kesihatan Khairy Jamaluddin Abu Bakar.

Khairy menerusi akaun Twitternya berkata angka itu merangkumi kira-kira 15 peratus daripada jumlah keseluruhan kohort 3.6 juta kanak-kanak.

“Permulaan yang baik dan @KKMPutrajaya (Kementerian Kesihatan) akan terus menyampaikan maklumat mengenai faedah mendapatkan suntikan vaksinasi,” katanya hari ini.

Khairy berkata beliau berharap hampir separuh daripada kanak-kanak di Malaysia akan mendapatkan suntikan vaksin menjelang akhir bulan ini.

CITF-C (Pasukan Petugas Khas Imunisasi Covid-19 untuk Kanak-kanak) di bawah pengawasan timbalannya Datuk Dr Noor Azmi Ghazali akan bekerja keras bersama-sama Kementerian Pendidikan, katanya.

Beliau berkata pautan bagi tempahan Program Imunisasi Covid-19 untuk Kanak-kanak (PICKids) telah dimuat naik berdasarkan tarikh pendaftaran, dan ibu bapa yang tidak menerima pautan akan mendapatkannya tidak lama lagi.

Khairy turut memuat naik info grafik mengenai pendaftaran PICKids yang menunjukkan Selangor mempunyai jumlah pendaftaran tertinggi setakat semalam dengan 131,500 kanak-kanak mendaftar, manakala Labuan mencatatkan pendaftaran terendah dengan 900 kanak-kanak.

Beliau dalam twit semula memaklumkan di twit vaksin Covid-19 bahawa pautan bagi tempahan janji temu vaksin untuk kanak-kanak berumur lima hingga 11 tahun kini dikeluarkan secara berperingkat menerusi aplikasi MySejahtera untuk ibu bapa atau penjaga di Lembah Klang yang telah mendaftarkan anak mereka di aplikasi tersebut.

Dilaporkan sebelum ini bahawa pelancaran dos vaksin untuk kanak-kanak berumur lima hingga 11 tahun akan bermula esok (3 Feb) di hospital dan pusat vaksin bersepadu, di Lembah Klang.

Sejumlah 4 juta kanak-kanak berumur bawah 12 tahun di Malaysia layak menerima vaksin itu.


Dua lagi mangsa tanah runtuh ditemui maut

Mangsa keempat dan kelima tanah runtuh di Taman Bukit Permai 2, Ampang, di sini, ditemukan dan disahkan meninggal dunia.

Kedua-kedua lelaki itu merupakan korban ketiga dan keempat dalam insiden tanah runtuh. Sebelum itu seorang wanita warga emas dan seorang lelaki turut maut manakala seorang lelaki cedera, lapor Bernama.

Ketua Polis Daerah Ampang Jaya Asisten Komisioner Mohamad Farouk Eshak berkata kedua-dua mangsa merupakan lelaki warga tempatan dengan seorang daripada mangsa merupakan pekerja Syarikat Pengurusan Air Selangor Sdn Bhd.

Beliau berkata mangsa keempat ditemukan pada jam 12.46 tengah malam manakala mangsa kelima dijumpai pada jam 1.59 awal pagi ini.

Identiti kesemua mangsa yang meninggal dunia masih belum dikenal pasti, katanya.

“Oleh itu, operasi mencari dan menyelamat kesemua mangsa ditamatkan pada awal pagi ini,” katanya dalam sidang media di lokasi kejadian.

Beliau berkata polis akan membuat kawalan keselamatan selama 24 jam bagi memastikan barang-barang milik penghuni terjejas tidak hilang dan rumah mereka tidak diceroboh.

Mohamad Farouk meminta jika ada penghuni-penghuni yang rumahnya diceroboh untuk membuat laporan polis.

Sementara itu, Pengarah Jabatan Bomba dan Penyelamat Selangor Norazam Khamis berkata pihaknya akan menggunakan Unit Anjing Pengesan K9 di tapak runtuhan bagi memastikan tiada mangsa lain yang terlibat.

“Kerja-kerja pembersihan tanah runtuh akan dilaksanakan oleh Majlis Perbandaran Ampang Jaya,” katanya.

Tinjauan Bernama mendapati sebilangan ahli pasukan mencari dan menyelamat daripada pasukan polis dan Angkatan Pertahanan Awam dilihat mula bersurai dari lokasi kejadian susulan penemuan kesemua lima mangsa.

Pada masa sama, pihak Kementerian Kesihatan Malaysia juga mula mengemas khemah rawatan khas susulan penamatan operasi mencari dan menyelamat (SAR) oleh polis kira-kira 2 pagi.


Thai rapatkan jurang suntikan AstraZeneca kepada lapan minggu

Thailand akan memendekkan masa antara pemberian suntikan pertama dan kedua vaksin Covid-19 AstraZeneca kepada lapan minggu, berbanding 10 hingga 12 minggu sebelum ini, di wilayah di mana terdapat wabak varian Delta.

Kawasan di mana varian Delta yang lebih menular – pertama kali dikenal pasti di India – telah dikesan dapat ‘menyesuaikan masa untuk dos kedua’, kata Setiausaha Tetap Kementerian Kesihatan Thailand, Dr Kiatiphum Wongrajit.

Langkah itu diambil setelah Thailand minggu lalu mengetepikan rancangan untuk merenggangkan jurang masa selama 16 minggu bagi suntikan dos kedua AstraZeneca dalam usaha memperbanyakkan pemberian vaksin kepada lebih ramai penduduk.

Thailand melaporkan kes pertama varian Delta di Bangkok bulan lalu dan sehingga kini ia telah merebak ke 20 wilayah dengan lebih 660 kes direkodkan.

Program vaksinasi Thailand, yang menggunakan campuran dos Sinovac dan AstraZeneca, berdepan kelewatan seminggu selepas ia bermula pada bulan Jun, kerana bekalan yang terhad.

Sekurang-kurangnya 2.2 juta individu daripada 66 juta populasi negara ini sudah diberi suntikan vaksin sepenuhnya.

Bangkok, pusat terbaharu wabak Covid-19 dengan rata-rata sekitar 1,000 jangkitan setiap hari, berdepan masalah apabila dilaporkan menghadapi kekurangan katil di wad Covid-19 di kebanyakan hospital kerajaan.

Negara itu juga turut mengesan penularan setempat Covid-19 varian Beta (Afrika Selatan) membabitkan seorang peniaga dari Tak Bai, Narathiwat, di Selatan Thailand.

Thailand semalam melaporkan 4,059 jangkitan baharu menjadikan jumlah keseluruhan sebanyak 225,365 kes dan 1,693 kematian sejak April lalu. – Agensi


PM ucap tahniah Pandelela raih emas piala dunia

Perdana Menteri Tan Sri Muhyiddin Yassin mengucapkan tahniah kepada ratu terjun negara Pandelela Rinong yang meraih pingat emas acara 10 meter (m) platform individu wanita pada kejohanan terjun Piala Dunia FINA 2021 di Jepun, semalam.

Beliau berkata keringat dan komitmen Pandelela telah memastikan Jalur Gemilang terus berkibar megah di persada dunia.

“Tahniah Pandelela Rinong. Keringat dan komitmen anda pastikan Jalur Gemilang terus berkibar megah di persada dunia.

“Syabas! Anda kebanggaan Malaysia,” katanya dalam ucapan yang dimuat naik dalam laman Facebook rasmi beliau hari ini.

Atlet berusia 28 tahun itu mempamerkan terjunan bertenaga dan meyakinkan untuk mengungguli final yang berlangsung di Pusat Akuatik Tokyo, Jepun dengan mengumpul 355.70 mata selepas melengkapkan tujuh terjunan.

Kejayaan meraih pingat emas itu menjadikan Pandelela satu-satunya atlet yang menyumbang pingat buat pasukan terjun negara yang menggalas cabaran ke Piala Dunia kali ini.

Terdahulu, pada saingan separuh akhir, Pandelela menduduki tempat ketiga dengan 333.00 mata di belakang Caeli Mckay dari Kanada dengan 343.85 mata manakala Andrea Spendolini Siriex penerjun dari Britain, di tempat kedua dengan 336.00 mata.

Pandelela, Leong Mun Yee, Wendy Ng Yan Yee, Nur Dhabitah Sabri dan Cheong Jun Hoong bakal menggalas cabaran negara dalam acara terjun di temasya Sukan Olimpik Tokyo yang dijadualkan pada 23 Julai hingga 8 Ogos.


Anwar berkomplot dengan Kluster Mahkamah nak jadi PM, sayap Bersatu beritahu Rafizi

Rafizi Ramli diminta tidak memutarbelitkan fakta dengan menjadikan Datuk Seri Azmin Ali sebagai sasaran serangannya semata-mata untuk menjadi popular, kata seorang Exco sayap Bersatu.

Exco Armada Bersatu, Harris Idaham Rashid berkata Timbalan Presiden PKR itu perlu memandang ke depan dan tidak membangkitkan peristiwa lampau memandangkan Presidennya sendiri, Datuk Seri Anwar Ibrahim menjalinkan kerjasama rahsia secara senyap-senyap semata-mata mahu menjadi Perdana Menteri.

“Nasihatkan Presiden kamu sendiri supaya berhenti membuat perjanjian sulit untuk mendapat sokongan.

“Seluruh negara sudah mendengar panggilan tular Anwar dengan Zahid (Datuk Seri Ahmad Zahid Hamidi) untuk mendapatkan sokongan Kluster Mahkamah. Kenapa kamu berdiam diri dalam isu tersebut?” katanya dalam satu kenyataan hari ini.

Untuk rekod, satu rakaman audio perbualan antara Anwar dengan Zahid tular dalam merancang strategi menjatuhkan kerajaan Perikatan Nasional (PN).

Susulan itu, kerajaan pimpinan Tan Sri Muhyiddin Yassin jatuh dan Anwar yang pada mula mendakwa memiliki sokongan majoriti Ahli Parlimen untuk menjadi Perdana Menteri sebaliknya masih gagal mendapat sokongan khususnya daripada anak muridnya dan Ahli Parlimen UMNO.

Selain itu, terdapat juga tular surat sokongan kepada Anwar yang dihantar Zahid dan Datuk Seri Najib Razak ke Istana Negara. Anwar bagaimanapun tidak pernah menafikan berhubung surat sokongan tersebut.

Berhubung kecamannya dalam Langkah Sheraton, Harris berkata sikap tergesa-gesa Anwar yang mahu menggantikan Tun Dr Mahathir sebagai Perdana Menteri adalah punca kepada krisis politik berlaku ketika itu.

“Rafizi perlu mengakui Anwar Ibrahim, presidennya sendiri, yang mendesak dan memberi tekanan kepada Dr Mahathir kerana gila mahu menjadi Perdana Menteri yang akhirnya menyebabkan berlaku Langkah Sheraton sebelum ini,” katanya lagi.


Asyraf Wajdi wajar hentikan ‘tantrum’ dan bersifat kebudakan, fokus rakyat!

Sidang media Ketua Pemuda UMNO, Asyraf Wajdi siang hari ini ternyata menunjukkan betapa kebudakan seorang yang seharusnya bergelar ‘pemimpin’ dalam sebuah parti yang wajar disegani utamanya dalam kalangan orang Melayu, namun dicalar imejnya rentetan perlakuan sebilangan pemimpin-pemimpinnya yang rakus mencari peluang untuk berkuasa demi menyelamatkan diri dari dijatuhi hukuman atas kesalahan jenayah dan pengkhianatan terhadap negara yang disabitkan ke atas mereka di mahkamah.

Tanpa silu, ketua pemuda yang menjadi benteng kepada kluster mahkamah ini bukan sahaja telah menyeleweng tafsiran Perlembagaan Persekutuan yang perlu luhur kita selaku rakyat akur serta menghormati apa yang termaktub di dalamnya, malah selaku pemimpin pergerakan pemuda yang telah membakul-sampahkan perlembagaan juga tidak cakna titah DYMM Agong sebegitu Sultan Johor yang telah menitahkan agar semua ahli politik berhenti berebut kuasa dan memusatkan fokus kepada isu rakyat.

Hakikatnya tindakan Asyraf Wajdi selaku ‘penjaga’ kepada perjawatan Ketua Pemuda UMNO telah melanggar Fasal 3 (3.2) Perlembagaan UMNO itu sendiri kerana secara jelas bertindak bertentangan dengan aspirasi UMNO, Asyraf Wajdi telah berlaku seleweng atas pemahaman Perkara 43 (2)(a) Perlembagaan Persekutuan yang jelas menyatakan Yang di-Pertuan Agong hendaklah melantik Perdana Menteri; iaitu seorang ahli Dewan Rakyat yang pada hematnya mungkin mendapat kepercayaan majoriti ahli Dewan Rakyat itu.

Persoalan besar yang masih tidak berjawab selain bercanggah dengan sandaran kes yang dinyatakan Asyraf Wajdi yang merujuk kepada kes Dato’ Seri Ir Hj Mohammad Nizar bin Jamaluddin v Dato’ Seri Dr Zambry bin Abdul Kadir (Attorney General, intervener) [2010] 2 MLJ 285. Adalah; i) Siapa yang mempunyai majoriti mengatasi Tan Sri Muhyiddin Yassin untuk diangkat ke perjawatan Perdana Menteri?; Dan ii) Siapa pula yang Asyraf Wajdi ‘dokong’ untuk diangkat sebagai Perdana Menteri? Anwar Ibrahim? Jangan berselindung, orang Melayu nak tahu!

Saya menggunakan ayat ‘dokong’ bukanlah ‘sokong’ kerana menyedari Asyraf Wajdi bukan seorang ahli parlimen pun, dan saling tak tumpah ibarat ‘langau politik’ yang gemar kepada sampah (kluster mahkamah dan penyelewengan) contoh yang pernah digunakan oleh Presiden UMNO, Zahid Hamidi. Asyraf Wajdi juga nyata ‘Derhaka’ kepada titah Raja-Raja Melayu apabila lebih memilih perpecahan dan mengganggu-gugat usaha Perikatan Nasional dalam tekad membantu rakyat, sedangkan seharusnya Asyraf Wajdi akur kepada perkenan YDPA untuk undi ‘percaya’ dijalankan di parlimen pada September.

Adakah matlamat kelompok ini hanya mahu menjatuhkan kerajaan dengan tanpa rasa tanggungjawab, sanggup membiarkan negara bergelut dengan episod kekalutan seterusnya bagi memilih siapakah Perdana Menteri? Berapa lama pula episod kekalutan ini akan berlangsung tanpa mengisi ruang pentadbiran yang melibatkan kepentingan punca eksekutif? Rakyat semakin muak dan tersiksa dengan perbuatan utamanya yang dipelopori kluster mahkamah ini!

Sedang banyak negara di dunia sepakat tidak menjadikan isu Covid-19 sebagai medan untuk menjatuhkan seteru politik, apatah lagi mengambil kesempatan mencipta kekacauan politik melainkan berganding bahu demi rakyat. Namun hal ini tidak berlaku dalam negara biarpun kerajaan PN melebarkan tangan membuka ruang libat urus berganding bahu membantu rakyat.

Mungkin Ketua Pemuda UMNO ini bertingkah sedemikian sebagai memberi ‘signal’ betapa tidak perlu lagi menghormati aspirasi UMNO kerana dirinya sendiri hanya sekadar ketua ‘penjaga’ kepada sayap sebuah parti yang perlu melaksanakan pemilihan dalam tempoh 60 hari. Nak memahami peruntukan perlembagaan parti sendiri pun gagal, tidak hairan Asyraf Wajdi payah nak faham Perlembagaan Persekutuan.

Adalah lebih baik untuk semua pihak berganding bahu dalam situasi semasa bagi memastikan Malaysia mencapai imuniti kelompok sebegitu menjayakan Pelan Pemulihan Negara (PPN) yang semakin menunjukkan hasilnya, dalam usaha semasa kerajaan mengimbangi soal hidup dan kehidupan (life and livelihood)

Mohd Ashraf Mustaqim bin Badrul Munir
Ketua Penerangan ARMADA Bersatu Nasional


Reman doktor palsukan sijil vaksin disambung hingga Khamis

Doktor swasta terlibat dalam penjualan sijil vaksin palsu Covid-19 disambung reman lagi sehingga Khamis.

Perintah tersebut dikeluarkan Majistret Engku Nurul Ain Engku Muda di Mahkamah Majistret Marang terhadap doktor berusia 51 tahun itu hari ini.

Lanjutan reman itu bagi membolehkan siasatan dijalankan mengikut Seksyen 420 Kanun Keseksaan kerana menipu.

Terdahulu, suspek yang ditahan pada Sabtu lalu direman selama tiga hari sehingga hari ini.

Media sebelum ini melaporkan polis Terengganu membongkarkan kegiatan penjualan sijil vaksinasi Covid-19 dipercayai palsu dengan merampas hampir 100 keping kad peringatan (temu janji) vaksinasi.

Kegiatan itu terbongkar susulan serbuan sepasukan pegawai dan anggota Jabatan Siasatan Jenayah Komersial yang membawa kepada penahanan suspek pada Sabtu.

Suspek dipercayai melakukan perbuatan itu sejak September tahun lalu selepas klinik berkenaan mendapat kebenaran mengendalikan suntikan vaksinasi secara berbayar.

Dalam tempoh berkenaan, lebih 1,900 sijil vaksinasi Covid-19 dengan kadar bayaran antara RM400 hingga RM600.


Hanya pelancong divaksin boleh masuk Phuket

Sektor pelancongan di Phuket, Thailand dibuka semula secara rasmi hari ini selepas ditutup beberapa bulan akibat pandemik Covid-19, dengan Perdana Menteri, Prayuth Chan-ocha, hadir memantau kemasukan pelancong asing.

Dianggarkan kira-kira 400 pelancong asing tiba di Phuket hari ini melalui penerbangan pertama dari Israel, Abu Dhabi, Qatar dan Singapura, tetapi hanya individu yang sudah divaksin dibenar masuk.

Thailand dilaporkan kehilangan sekitar AS$50 bilion hasil pendapatan pelancongan pada tahun 2020.

Kerajaan Thailand menjangkakan sekitar 100,000 pelancong asing akan mengunjungi Phuket pada suku ketiga tahun ini dan menjana pendapatan sebanyak 8.9 bilion baht (AS$278 juta).

Prayuth yang terbang ke Phuket untuk memantau pembukaan semula pulau itu, memaklumkan bahawa Thailand merancang membuka semula sempadannya pada Oktober.

“Kami tahu ada risiko tetapi kami harus menerima risikonya sehingga orang Thailand dapat mencari nafkah,” kata Prayuth tatkala pihak berkuasa negara itu terus berjuang untuk mengawal gelombang ketiga pandemik Covid-19.

Thailand hari ini melaporkan 57 kes kematian akibat Covid-19 dan hari kedua berturut-turut mencatatkan kematian yang tinggi.

Kematian terbaru menjadikan jumlah kematian di Thailand menjadi 2,080 sejak wabak itu bermula. Pasukan petugas Covid-19 negara ini juga melaporkan 5,533 kes baharu, menjadikan jumlah jangkitan sebanyak 264,834 kes.

Terdahulu, 25 pelancong pertama dengan penerbangan Etihad Airways tiba tengah hari tadi di lapangan terbang Phuket dan mereka menjalani beberapa prosedur kesihatan. – Agensi


Tengku Zafrul kata mahu berkhidmat kepada negara

Datuk Seri Tengku Zafrul Abdul Aziz percaya tidak ada justifikasi untuk “melakukan perkara yang betul” dalam perkhidmatan kepada negara, walaupun seseorang itu terpaksa membuat keputusan yang sukar dan tidak popular.

Menteri Kewangan berkata kerajaan terpaksa membuat beberapa keputusan sukar semasa pandemik Covid-19 sejak dua tahun lalu, dan “komunikasi adalah kunci” untuk mendapatkan pihak berkepentingan.

“Bagi saya, melakukan perkara yang betul… anda hanya perlu melakukannya, tiada pertukaran untuk itu.

“Apa yang penting ialah orang ramai memahami mengapa anda membuat keputusan sukar itu. Selalu, masalah untuk membuat keputusan yang sukar ialah anda tidak mencari masa.

“Dan cara terbaik adalah untuk berkomunikasi dengan baik,” katanya dalam wawancara langsung dengan CNN malam tadi.

Beliau ditanya oleh Julia Chatterley dari CNN bagaimana beliau mempertahankan kebenaran dan mengelak daripada membuat keputusan populis atau janji yang beliau tidak boleh tunaikan.

Tengku Zafrul turut ditanya sama ada beliau mempunyai cita-cita politik untuk memimpin negara suatu hari nanti.

Jawab beliau: “Fokus saya adalah benar-benar kepada perkhidmatan kepada negara”.

Beliau menambah bahawa perhatiannya kini tertumpu kepada pembaharuan fiskal negara, dan dalam jangka panjang beliau akan “memainkan peranan dalam parti politik”.

Tengku Zafrul, 49, mengekalkan profil politik yang rendah sebagai ahli UMNO sehingga beliau dilantik sebagai menteri kewangan, pertama dalam Kabinet Presiden Bersatu Tan Sri Muhyiddin Yassin, dan meneruskan dalam kerajaan semasa pimpinan Naib Presiden UMNO Datuk Seri Ismail Sabri Yaakob.

Tengku Zafrul baru-baru ini dilantik sebagai bendahari UMNO Selangor, mencetuskan spekulasi bahawa beliau akan diletakkan sebagai calon pada pilihan raya umum akan datang yang dijadualkan pada September tahun depan.


‘Penemuan baharu’ jadi alasan Najib minta Ketua Hakim Negara tarik diri

Dalam usaha saat-saat akhirnya merayu membatalkan sabitan kesalahan dan hukuman 12 tahun penjara serta denda RM210 juta di Mahkamah Persekutuan hari ini (23 Ogos 2022), Datuk Seri Najib Razak mengalihkan perhatian kepada Ketua Hakim Negara Tun Tengku Maimun Tuan Mat.

Bekas Perdana Menteri yang didapati bersalah terhadap tujuh pertuduhan jenayah melibatkan RM42 juta dana SRC International Sdn Bhd dan diwakili peguam Hisyam Teh Poh Teik, memohon Tengku Maimun menarik diri.

Alasannya menurut laporan MalayMail ialah penemuan baharu oleh Najib yang didakwa ada kaitan dengan Tengku Maimun.

Memetik laporan portal media itu, dalam afidavit sokongan berhubung permohonan meminta Tengku Maimun menarik diri, Najib mendakwa keputusan yang dibuat oleh Mahkamah Persekutuan terhadapnya tertakluk kepada keraguan selepas dia baru-baru ini memperoleh petikan catatan Facebook yang dibuat “Zamani Ibrahim” pada Mei 2018.

Menurut Najib, dia benar-benar percaya individu yang disebut di atas adalah suami Ketua Hakim Negara, yang juga pengerusi panel hakim yang mendengar rayuan terakhirnya.

“Saya benar-benar percaya bahawa perkembangan ini sangat mengganggu, memandangkan Zamani Ibrahim dengan jelas mempunyai sentimen negatif terhadap kepimpinan saya di negara ini semasa saya menjadi perdana menteri dan telah membuat kesimpulan saya telah menyeleweng dana berdaulat kerajaan ke dalam akaun peribadi saya.

“Sebagai suami kepada pengerusi yang mengadili rayuan saya, berkemungkinan dia akan mempengaruhi pemikiran pengerusi tentang dakwaan saya bersalah.

“Saya seterusnya menyatakan bahawa memandangkan sifat hubungan suami isteri mereka, kemungkinan besar minda pengerusi itu secara tidak sedar akan dipengaruhi oleh sentimen terhadap saya yang dipegang oleh suaminya,” tulis Najib.

Pada 28 Julai 2020, Mohd Nazlan menjatuhi hukuman penjara 10 tahun ke atas Najib bagi setiap tiga pertuduhan pecah amanah jenayah serta tiga pertuduhan pengubahan wang haram dan penjara 12 tahun serta denda RM210 juta (jika gagal bayar, penjara lima tahun) bagi pertuduhan menyalahgunakan kedudukan.

Bagaimanapun, Najib hanya perlu menjalani hukuman penjara selama 12 tahun setelah Mohd Nazlan memerintahkan semua hukuman penjara berjalan serentak. Dia dibebaskan dengan jaminan RM2 juta dengan dua penjamin sementara menunggu pelupusan rayuan itu.

Tahun lepas, Mahkamah Rayuan mengekalkan keputusan Mahkamah Tinggi dan menolak rayuan Najib untuk mengetepikan sabitan serta hukuman penjara dan denda.


Dakwaan konspirasi menteri, Rumah Bonda berunsur fitnah: KPWKM

Kementerian Pembangunan Wanita, Keluarga dan Masyarakat (KPWKM) akan berbincang dengan Jabatan Peguam Negara, polis dan Suruhanjaya Komunikasi dan Multimedia (SKMM) susulan tuduhan bahawa menterinya Datuk Seri Rina Mohd Harun bersubahat melindungi Pusat Jagaan Pertubuhan Kebajikan Rumah Bonda (Rumah Bonda).

“Tindakan mengeluarkan kenyataan berunsurkan fitnah dengan tujuan menjatuhkan reputasi dan menangguk di air yang keruh adalah tidak wajar pada waktu perbicaraan kes Bella masih lagi berjalan di mahkamah.

“Perbincangan lanjut bersama pihak Jabatan Peguam Negara akan dilaksanakan dan laporan kepada pihak Polis Diraja Malaysia (PDRM) dan Suruhanjaya Komunikasi dan Multimedia (SKMM) akan dibuat bagi memastikan tuduhan seperti ini tidak berulang lagi,” menurut kenyataan KPWKM.

Kenyataan itu merujuk kepada satu hantaran dimuat naik dalam laman Instagram pada 12 Jun lalu yang mempertikaikan nilai kompaun penguatkuasaan ke atas Rumah Bonda hanya RM5,000 dan menuduh Rina bersubahat melindungi pusat jagaan berkenaan.

Menurut hantaran Instagram yang menggunakan nama ‘firdausashaj’, pada 14 April bertempat di menara KPWKM, pihak Rina bersetuju mengenakan kompaun RM5,000 sahaja dari jumlah keseluruhan kompaun RM10,000 terhadap Rumah Bonda.

Menurut laman itu hampir dua bulan selepas pertemuan di menara KPWKM, akhirnya terbongkar juga rahsia Rina bersubahat melindungi Rumah Bonda.

Mengulas lanjut berhubung dakwaan itu, KPWKM berkata tuduhan mengatakan menteri bersubahat melindungi Rumah Bonda adalah tidak berasas dan berunsur fitnah, kata KPWKM.

KPWKM memaklumkan segala tindakan yang diambil oleh Jabatan Kebajikan Masyarakat (JKM) sejak Julai 2021 ke atas pusat itu adalah berdasarkan peruntukan undang-undang.

“Tindakan penguatkuasaan ke atas Rumah Bonda telah dimulakan sejak Julai tahun lalu dan berdasarkan siasatan didapati ia tidak berdaftar dengan JKM di bawah Akta Pusat Jagaan 1993 (Akta 506) yang merupakan satu kesalahan di bawah akta sama.

“Susulan itu, tindakan lak (seal) terhadap premis berkenaan telah diambil pada 12 Julai selaras dengan Seksyen 16A Akta 506. Kertas siasatan juga telah dibuka dan tindakan kompaun telah diambil selaras dengan Seksyen 21A Akta 506 dan Peraturan-Peraturan Pusat Jagaan (Pengkompaunan Kesalahan) 2011 serta dibuat dengan keizinan Pendakwa Raya berdasarkan fakta-fakta kes yang jelas,” menurut kenyataan itu lagi.

KPWKM berkata amaun kompaun RM5,000 yang telah dikenakan terhadap pengendali Rumah Bonda adalah amaun kompaun maksimum yang boleh dikenakan di bawah Akta 506 dan sekiranya tidak dibayar dalam tempoh ditetapkan, pendakwaan di mahkamah boleh dibuat.


6,509 kes baharu Covid-19

Sebanyak 6,509 lagi jangkitan baharu Covid-19 dilaporkan di seluruh negara dalam tempoh 24 jam sehingga 12 tengah hari tadi, kata Ketua Pengarah Kesihatan, Tan Sri Dr Noor Hisham Abdullah.

Pada Ahad, negara mencatat rekod tertinggi jangkitan dengan 6,976 kes, berbanding pada Sabtu (6,320) dan Jumaat (6,493).

Beliau berkata, Selangor terus menjadi penyumbang utama peningkatan kes Covid-19 di Malaysia dengan mencatatkan 2,049 kes, sementara Sarawak (530) dan Johor serta Kuala Lumpur masing-masing merekodkan 468 kes.

Kes baharu mengikut negeri adalah seperti berikut:

Selangor : 2,049 kes
Sabah : 184 kes
Johor : 468 kes
WPKL : 468 kes
Sarawak : 530 kes
Pulau Pinang : 384 kes
Negeri Sembilan : 329 kes
Kelantan : 451 kes
Perak : 231 kes
Kedah : 348 kes
Melaka : 329 kes
Pahang : 257 kes
Terengganu : 263 kes
WP Labuan : 171 kes
WP Putrajaya : 40 kes
Perlis : 7 kes


Zahid sangkal dakwaan tak bela Najib

Presiden UMNO, Datuk Seri Ahmad Zahid Hamidi menolak dakwaan penyokong Datuk Seri Najib Razak bahawa tiada usaha dilakukan untuk membela bekas perdana menteri yang kini dipenjara itu.

Katanya, tidak ada sebab untuk pihak terbabit berfikir sedemikian hingga mahu memboikot pilihan raya negeri (PRN) di enam negeri, bulan depan.

“Kita mesti mengasingkan soal perundangan dengan PRN. Datuk Seri Najib sendiri melalui anakanda beliau menyebut sokongan mesti diberikan kepada kerajaan madani sekarang ini.

“Kalau Datuk Seri Najib sendiri meminta bukan sahaja penyokong beliau tetapi juga rakyat Malaysia supaya mendukung (kerajaan).

“Tidak ada sebab terdapat segelintir yang mempunyai pemikiran bahawa usaha-usaha tidak dilakukan untuk membela beliau bukan sahaja dari segi perundangan tetapi juga aspek-aspek sosial yang lain,” katanya, lapor MalaysiaGazette.

Beliau berkata demikian pada sidang media selepas melancarkan Pelan Pemfomalan Usahawan Informal anjuran Kementerian Pembangunan Usawahan dan Korperasi, hari ini.

Pengerusi BN itu ditanya soal kononnya penyokong Najib akan memboikot PRN di Pulau Pinang, Negeri Sembilan, Selangor, Kelantan, Terengganu dan Kedah dijadualkan 12 Ogos depan.

Memetik laporan itu, tindakan boikot tersebut didakwa akan dilakukan selepas kerajaan dituduh tidak bersungguh-sungguh untuk membebaskan Najib.


Olimpik Tokyo 2020: Azizulhasni hadiah perak buat Malaysia

Datuk Azizulhasni Awang menghadiahkan pingat perak buat Malaysia pada Sukan Olimpik Tokyo 2020, hari ini setelah menduduki tempat kedua final acara keirin di Velodrom Izu, Tokyo.

Pelumba Great Britain, Jason Kenny mempertahankan pingat emas dimenanginya di Olimpik Rio 2016 manakala Harie Lavreysen (Belanda) meraih gangsa.

Untuk rekod, Azizulhasni, 33, sebelum ini pernah meraih gangsa di Olimpik Rio 2016.

Tampil sebagai satu-satunya wakil Asia pada perlumbaan itu Azizulhasni terpaksa akur di tangan Kenny, namun berjaya mengatasi Lavreysen yang juga juara dunia.

Pingat dimenangi Azizulhasni itu adalah yang kedua dan terakhir buat Malaysia pada edisi Olimpik kali ini.


Grid Nasional berciri pintar, atasi gangguan elektrik dengan pantas

Tenaga Nasional Bhd (TNB) memberi jaminan bekalan elektrik di negara ini adalah berdaya harap dan stabil kerana kejadian gangguan bekalan mampu dipulihkan dalam tempoh segera.

Presiden dan Ketua Pegawai Eksekutif TNB Datuk Baharin Din berkata jaminan itu dapat dibuktikan menerusi kejadian gangguan bekalan di beberapa kawasan di Semenanjung Malaysia tengah hari tadi apabila pemulihan bekalan dapat dilaksanakan dengan pantas hasil kecekapan pasukan teknikal TNB.

Memetik Bernama, beliau berkata rangkaian Grid Nasional itu sendiri mempunyai ciri-ciri pintar yang memudahkan kerja pengesanan dan pemulihan bekalan.

“Kami telah dapat menyelesaikan masalah gangguan dalam tempoh wajar, malah ada kawasan yang pulih seawal 20 minit selepas terputus bekalan.

“Pemulihan bekalan dapat dilaksanakan dengan lebih cekap hasil pelaburan secara berterusan TNB memodenkan grid termasuk mendigitalkannya agar rangkaian pembekalannya lebih stabil, fleksibel dan konsisten,” katanya dalam kenyataan hari ini.

TNB memaklumkan gangguan bekalan elektrik yang berlaku di beberapa kawasan di Semenanjung Malaysia sejak 12.39 tengah hari ini berpunca daripada kerosakan satu peralatan di Pencawang Masuk Utama (PMU) Yong Peng North di Yong Peng, Johor.

Merujuk kejadian itu, Baharin berkata kejadian kerosakan PMU itu adalah kes terpencil serta tidak melibatkan sebarang kerosakan dan telah beroperasi sepenuhnya.

“Keupayaan kami memulihkan bekalan hari ini adalah berikutan pelaburan besar dan berterusan TNB bagi menaik taraf sistem dengan sokongan Suruhanjaya Tenaga (ST) dan Kementerian Tenaga dan Sumber Asli,” katanya.

Baharin turut memohon maaf kepada semua pengguna yang terlibat dengan gangguan bekalan itu serta memaklumkan pihaknya akan menjalankan siasatan terperinci bersama ST bagi mengambil langkah pencegahan dan usaha penambahbaikan.

Berikut adalah kronologi kejadian gangguan bekalan elektrik yang pernah berlaku sebelum ini.

29 September 1992

Gangguan bekalan elektrik terbesar apabila seluruh Semenanjung Malaysia ‘bergelap’ selama 48 jam apabila kilat merosakkan rangkaian utama di timur Malaysia, menjejaskan stesen-stesen janaelektrik di Semenanjung.

Kejadian itu menjejaskan 18 juta pengguna dan mengakibatkan kerugian perniagaan berjumlah RM220 juta.

3 Ogos 1996

Hampir seluruh Semenanjung mengalami gangguan bekalan elektrik bermula pukul 5.18 petang menyebabkan keadaan kelam-kabut terutama di kawasan bandar.

Gangguan elektrik itu berlaku serentak di kebanyakan negeri dan dipercayai berpunca daripada kerosakan di Stesen Janakuasa Elektrik Paka, Terengganu.

Gangguan bekalan elektrik kedua terbesar berlaku itu dikenali sebagai ‘Black Friday’ yang menyebabkan ‘huru-hara dan kelam-kabut’ di pusat-pusat bandar kerana ia berlaku pada 5.17 petang ketika pekerja dalam perjalanan pulang ke rumah.

Ramai terperangkap dalam kesesakan lalu lintas teruk dan bekalan elektrik hanya pulih pada kira-kira 8.30 pagi keesokannya.

1 September 2003

Lima negeri iaitu Perlis, Kedah, Pulau Pinang, Perak dan Kelantan mengalami gangguan elektrik selama empat jam sejak pukul 10 pagi sehingga bekalan dipulihkan semula pada kira-kira 2 petang.

Kejadian itu dilaporkan kerana masalah teknikal apabila talian penghantaran bekalan elektrik antara Bukit Beruntung di Rawang dan Batu Gajah di Perak terpelantik ketika kerja-kerja penyelenggaraan dijalankan.

13 Januari 2005

Gangguan bekalan elektrik berlaku pada 12.16 tengah hari pada hari tersebut telah menyebabkan beberapa negeri di selatan Semenanjung iaitu Melaka, Negeri Sembilan, Johor, Kuala Lumpur dan Selangor mengalami gangguan bekalan elektrik dan berjaya dipulihkan secara berperingkat sejak pukul 1.40 tengah hari.

Kawasan terakhir dipulihkan ialah Kluang, Johor pada 5 petang.


Jangkitan naik di Perak, Perlis catat kes terendah sejak 15 November

Hanya Perak sahaja negeri yang mencatat peningkatan kes harian baharu dalam tempoh 24 jam sehingga 12 tengah hari tadi, menurut statistik kes yang dikeluarkan Jabatan Kesihatan Negeri-Negeri di seluruh negara lawat petang tadi.

Bagaimanapun kenaikan kes itu pada kadar rendah iaitu daripada 207 kes yang dilaporkan semalam kepada 241 kes hari ini, menjadikan keseluruhan kes positif di negeri itu sebanyak 125,683 kes, dengan 121,946 pesakit disahkan sembuh, dan 1,306 kes kematian.

Sehingga semalam, Perak melaporkan 2,190 kes aktif dengan 1,653 pesakit menjalani kuarantin di rumah; 116 ditempatkan di PKRC; 376 dimasukkan ke hospital; dan 45 pesakit dirawat di unit rawatan rapi (ICU), termasuk 25 daripadanya yang memerlukan alat bantuan pernafasan.

Sehingga semalam juga, sebanyak 73.5 peratus atau 1,845,725 populasi di negeri itu telah lengkap divaksinasi, 74.7 peratus atau 1,876,384 lagi menerima sekurang-kurangnya satu dos, dan 217,425 individu lagi menerima dos penggalak.

Dalam tempoh sama juga, Perak mencatat 12 kluster aktif, dengan lima daripadanya melibatkan kluster tempat kerja, pendidikan (empat), kumpulan berisiko tinggi (dua), dan komuniti (satu).

Bagi kes harian di negeri-negeri lain, Selangor kekal mencatat jangkitan tertinggi iaitu sebanyak 954 kes berbanding 1,227 kes semalam.

Jangkitan harian di Perlis pula turun ke paras terendah bagi tempoh hampir sebulan apabila mencatat tujuh kes hari ini, berbanding 39 kes semalam. Kali terakhir negeri itu mencatat kes harian terendah ialah pada 15 November lalu iaitu sebanyak lapan kes.

Sementara itu, Ketua Pengarah Kesihatan Tan Sri Dr Noor Hisham Abdullah memaklumkan seramai 5,399 pesakit disahkan sembuh – melebihi kes positif baharu – menjadikan kumulatif kes pulih sebanyak 2,601,908, berbanding 2,691,639 kes kumulatif positif.

Menurutnya, dalam tempoh 24 jam sehingga 12 tengah hari tadi juga hanya dua kluster baharu dikesan menjadikan keseluruhannya 6,037 kluster dengan 5,794 telah ditamatkan dan 243 kluster masih aktif.

Mengikut laman sesawang KKM, Covidnow, kebanyakan kluster yang masih aktif itu melibatkan tempat kerja.

“Daripada 3,490 kes harian yang dilaporkan pada hari ini, 69 kes atau 2.0 peratus adalah pesakit kategori 3, 4, dan 5; dan 3,421 kes (98.0 peratus) lagi adalah terdiri daripada kategori 1 dan 2,” katanya.

Dr Noor Hisham berkata sehingga hari ini juga seramai 407 pesakit masih dirawat di ICU dengan 216 daripadanya memerlukan alat bantuan pernafasan.

Katanya daripada keseluruhan kes hari ini, 3,476 jangkitan, termasuk melibatkan 154 rakyat asing, adalah penularan tempatan, manakala 14 lagi adalah kes import dengan tiga daripadanya warga asing.


Shafee mohon gantung prosiding saman LHDN, tunggu kes Najib

Peguam Tan Sri Muhammad Shafee Abdullah memfailkan permohonan untuk menggantung prosiding kes saman Lembaga Hasil Dalam Negeri (LHDN) terhadap beliau supaya membayar tunggakan cukai pendapatan berjumlah RM9.41 juta sementara menunggu pelupusan rayuannya di Pesuruhjaya Khas Cukai Pendapatan Malaysia.

Muhammad Shafee, 69, yang memfailkan permohonan itu pada 3 November lalu antara lain memohon perintah supaya prosiding itu digantung sementara menunggu permohonan Datuk Seri Najib Razak dan anaknya Datuk Mohd Nazifuddin untuk mendapatkan kebenaran merayu berhubung pembayaran cukai pendapatan masing-masing berjumlah RM1.69 bilion dan RM37.6 juta kepada LHDN didengar dan diputuskan oleh Mahkamah Persekutuan.

Memetik laporan Bernama, beliau berkata keputusan rayuan Najib dan anaknya boleh memberi kesan kepada saman terhadapnya.

Permohonan Najib dan Mohd Nazifuddin akan didengar pada 16 Februari 2022.

Muhammad Shafee turut memberikan alasan bahawa beliau telah memfailkan notis rayuan iaitu Borang Q terhadap notis taksiran tambahan bagi tahun 2011, 2012, 2013, 2014 dan 2016 kepada LHDN pada 27 Jun 2019 selain wujud keadaan istimewa untuk menggantung prosiding itu.

Pada 27 September lalu LHDN memohon supaya kes saman terhadap Muhammad Shafee diputuskan melalui penghakiman terus atas alasan antaranya defendan gagal membayar keseluruhan tunggakan cukai pendapatan dan kenaikan cukai yang dikenakan ke atas beliau berjumlah RM9,414,708.32 dalam tempoh yang ditetapkan.

Penghakiman terus ialah apabila mahkamah memutuskan kes melalui afidavit dan hujahan tanpa mendengar keterangan saksi dalam perbicaraan.

LHDN memfailkan saman itu pada 6 Mei lalu mendakwa sehingga kini, peguam tersebut masih gagal membayar amaun cukai pendapatan yang masih terhutang bagi Tahun-Tahun Taksiran 2011, 2012, 2013, 2014 dan 2016 termasuk kenaikan yang dikenakan.

Muhammad Shafee merupakan peguam Najib dalam kes penyelewengan dana SRC International Sdn Bhd dan 1Malaysia Development Berhad (1MDB).

Beliau turut berdepan dua pertuduhan menerima wang hasil aktiviti haram berjumlah RM9.5 juta daripada Najib serta dua pertuduhan membuat penyata yang tidak betul kepada LHDN.


CEO syarikat diugut dengan pistol seorang individu bergelar ‘Datuk Seri’

Ahli perniagaan bergelar Datuk Seri didakwa mengugut seorang ketua pegawai eksekutif (CEO) sebuah syarikat dalam satu insiden di sebuah bar pada 6 Jun lalu.

Menurut laporan portal BH, mangsa yang berusia 63 tahun bertemu Datuk Seri yant tidak dinamakan tersebut serta seorang lagi rakan di sebuah bar di Solaris Dutamas pada 6 Jun lalu dan di sebuah hotel di Petaling Jaya, Selangor pada Rabu lalu.

Memetik sumber, portal tersebut melaporkan dalam kejadian pertama, mangsa mendakwa diugut dengan pistol kerana menolak desakan dibuat suspek untuk melantik dia dan rakannya sebagai pengarah baharu dalam syarikat mangsa.

Kata sumber, suspek yang berusia 54 tahun didakwa menunjukkan sepucuk pistol yang diselit pada seluar dipakainya sambil mengugut mahu menembak mangsa.

“Dalam pertemuan kedua pula, mangsa dan suspek sekali lagi bertemu dan suspek bertanya mengapa isu pelantikannya sebagai pengarah belum lagi selesai.

“Suspek kemudian mengeluarkan kata-kata berbaur ugutan dan menampar mangsa menyebabkan berlaku pertengkaran kecil antara mereka sebelum dileraikan seorang rakan,” kata sumber.

Berikutan kejadian itu, mangsa yang berasa keselamatannya terancam, membuat dua laporan polis.

Sementara itu, Ketua Polis Daerah Sentul, Asisten Komisioner Ahmad Sukarno Mohd Zahari, berkata siasatan berkaitan kes itu sedang dijalankan mengikut Seksyen 506 Kanun Keseksaan kerana membabitkan ugutan jenayah.

Beliau berkata, proses siasatan kes kini diperingkat akhir dan kertas siasatan akan dirujuk kepada Timbalan Pendakwa Raya dalam masa terdekat.


UMNO tidak akan bersetuju dengan syarat PH supaya Anwar jadi PM

Tun Dr Mahathir Mohamad mendakwa UMNO tidak akan dapat menerima syarat diletak blok pembangkang sebelum ini yang mahu Datuk Seri Anwar Ibrahim sebagai calon Perdana Menteri mereka sekiranya ingin bekerjasama bersama gabungan itu.

Bekas Perdana Menteri itu berkata ia suatu yang mustahil untuk UMNO tunduk dengan syarat diletakkan Pakatan Harapan tersebut memandangkan permusuhan antara pemimpin parti itu dengan Anwar amat ketat dan tidak dapat menyokong Presiden PKR itu sebagai calon Perdana Menteri.

“Permusuhan mereka dengan Anwar sangat ketat, mereka tak boleh nak sokong Anwar.

“Lagipun Anwar ini kalau dia bekerjasama dengan pihak itu ini, ada pihak yang tidak bersetuju takkan sokong, dia tak boleh dapat (sokongan),” kata Dr Mahathir semasa wawancara dengan Agenda Daily baru-baru ini.

Pakatan Harapan sudah menyatakan pendirian sebulat suara untuk menamakan Anwar sebagai calon PM mereka dan menggesa supaya UMNO juga menerima syarat tersebut sekiranya ingin bekerjasama.

Setiausaha Organisasi DAP, Anthony Loke sebelum ini juga menegaskan UMNO, Warisan atau mana-mana parti yang hendak bekerjasama dengan PH mesti menerima Datuk Seri Anwar Ibrahim sebagai calon PM.

UMNO dan BN setakat ini belum menyatakan siapa calon PM mereka walaupun parti itu ketika ini mempunyai presiden yang juga pengerusi BN iaitu Datuk Seri Ahmad Zahid Hamidi.

Keengganan UMNO menamakan calon PM mengakibatkan akar umbi parti semakin resah dengan hala tuju parti tersebut dan mengakibatkan mereka hilang keyakinan untuk menghadapi pilihan raya umum (PRU) jika ia diadakan dalam masa terdekat.

Sudah menjadi lumrah presiden UMNO yang juga pengerusi Barisan Nasional (BN) akan menjadi perdana menteri Malaysia sekiranya gabungan itu menang Pilihan Raya Umum.

Berhubung keengganan UMNO menamakan calon mereka, Dr Mahathir berkata bekas presidennya, Datuk Seri Najib Razak sebenarnya masih mempunyai hasrat untuk menjadi PM sekali lagi sekiranya kes mahkamahnya sebelum ini terbatal dan kesalahannya diampunkan.

“Najib kalau boleh dia nak jadi PM sekali lagi… kalau diampun, segala kesalahan dia itu dibatal, dia mungkin ingin jadi perdana menteri sekali lagi,” katanya lagi.

Jelas Dr Mahathir, kemelut untuk mencari calon PM yang sesuai sekiranya PH dan UMNO akan berlarutan tanpa penyelesaian kerana masing-masing mahu berebut jawatan PM.

“Jadi masing-masing nak jadi perdana menteri.

“Tapi kalau umum, orang ini umum dia ini tak dapat sokongan, pasal orang lain pun nak jadi juga,” katanya lagi.


PKR Johor beri amaran kepada MUDA supaya beradab, serang parti Syed Saddiq

Pemimpin PKR Johor memberi amaran kepada Ikatan Demokratik Malaysia (MUDA) supaya menjaga adab dalam berkawan dan membidas parti dipimpin Syed Saddiq Syed Abdul Rahman tersebut.

Serang-menyerang dan kecam-mengecam dari pemimpin PKR dihambur kepada MUDA ekoran tindakan yang mengancam untuk bertindak balas selepas gagal mendapatkan kerusi yang ingin dirundingi dengan PKR Johor pada Pilihan Raya Negeri (PRN) kali ini.

Pengerusi PKR Johor, Syed Ibrahim Syed Noh membidas MUDA supaya tidak mencemari semangat setiakawan dan menikam kawan pembangkang yang lain, serta menasihati mereka untuk menumpukan terhadap kerusi yang sudah diberikan DAP dan parti kepada mereka.

“Janganlah dicemari semangat tersebut demi tuntutan semata-mata.

“Tumpulah kepada kerusi yang ditandingi untuk membela rakyat dan membawa masa depan serta maruah Johor dan rakyatnya,” kata Ahli Parlimen Ledang dipetik laporan portal.

Syed Ibrahim menegaskan PKR Johor tidak akan berganjak dengan keputusan untuk tidak berunding dengan kerusi akan ditandingi mereka kerana MUDA tidak menerima tawaran tiga kerusi yang diberikan sebelum ini.

“Tiga kerusi yang ditawarkan oleh PKR telah ditolak dan MUDA masih menuntut kerusi yang lain daripada tawaran.

“Ia turut menjadi sulit apabila kerusi yang dituntut merupakan kerusi bandar dan campuran yang tidak mudah dicatur tanpa mengambil kira kekuatan yang ada pada PKR. Justeru, rundingan tidak dapat diteruskan,” katanya.

Sementara itu, Naib Ketua Wanita PKR Johor pula, Faizah Ariffin pula berkata MUDA tidak boleh keterlaluan dalam meminta kerusi yang ingin mereka mahukan, malah parti tersebut juga bukan lah sebahagian daripada gabungan blok pembangkang, Pakatan Harapan (PH).

“Saya menyambut baik pandangan beliau dengan terbuka dan penuh semangat. Ini adalah proses demokrasi biasa untuk memilih wakil rakyat, maka ia terbuka untuk mana-mana parti politik untuk meletakkan calon terbaik di mana-mana kerusi yang difikirkan boleh menang.

“Jika itu hasrat mereka, maka saya berpandangan untuk PKR juga perlu meletakkan calon di kerusi yang ditandingi oleh Muda terutamanya Puteri Wangsa.

“MUDA bukanlah gabungan Pakatan Harapan dan saya kira tiada masalah untuk bertemu sesama sendiri di gelanggang sebenar,” katanya.

Bekas pengerusi PKR Johor, Hassan Abdul Karim turut mengkritik MUDA yang dianggapnya sebagai terlalu angkuh dan berlagak seperti sudah lama dalam pentas politik negara sehingga tidak menghormati orang lama.

“Garang sungguh amaran Presiden Parti MUDA yang baru berusia empat bulan tersebut.

“Kalau bayi, baru berumur empat bulan belum boleh makan nasi atau makanan keras. Kena minum susu sahaja. Perut bayi belum kuat untuk menghadam,” katanya.

Terdahulu, Syed Saddiq berkata PKR sudah menamatkan rundingan rasmi dan mengambil keputusan tidak memberi sebarang agihan kerusi kepada parti itu, setakat ini.

Syed Saddiq juga tidak menolak MUDA akan mengambil tindakan balas terhadap keputusan PKR tersebut.


Ustaz Kazim antara 16 penceramah dilarang di Pulau Pinang

Majlis Agama Islam Negeri Pulau Pinang (MAINPP) menamakan 16 individu dilarang mengadakan ceramah, khutbah atau majlis-majlis ilmu di negeri itu.

Memetik laporan Sinar Harian, kesemua individu tersebut dilarang susulan tidak mempunyai tauliah mengajar daripada MAINPP.

Mereka adalah Datuk Kazim Elias, Shaharudin Ibrahim, Datuk Ahmad Husam Baderudin, Wan Hizam Abdullah Sabil, Yusni Mat Piah, Shahrir Long, Sobri Arshad, Aiman Subri, Ahmad Dusuki Abdul Rani, Afnan Hamimi Taib Azamudden, Profesor Madya Dr Muhamad Rozaimi Ramle, Salman Ali, Maulana Fakhrurrazi, Mohd Rizal Azizan, Halim Hassan dan Dr Abdullah Yassin.

Yang Dipertua MAINPP, Datuk Ahmad Zakiyuddin Abd Rahman berkata satu pekeliling bertarikh 4 November 2022 telah dikeluarkan selepas menerima aduan daripada orang awam.

“Kita telah menerima aduan awam dan mendapati 16 individu ini tiada tauliah mengajar daripada MAINPP.

“Oleh itu, pihak penganjur dilarang daripada menjemput 16 individu tersebut untuk menyampaikan ceramah, khutbah atau majlis-majlis ilmu,” katanya dalam satu kenyataan pada Jumaat (4 November 2022).

Tambahnya, mana-mana pihak yang gagal mematuhi arahan tersebut bakal berdepan tindakan denda atau hukuman penjara.

Jelasnya, tujuan larangan itu dikuat kuasa bagi memastikan kesemua penceramah tersebut menghormati dan mematuhi kehendak perundangan syariah berhubung pentauliahan bagi memastikan hanya penceramah yang layak menyampaikan ilmu.

Katanya, larangan itu juga bagi mengelakkan sebarang kekeliruan dan perselisihan pandangan yang boleh menjejaskan keharmonian antara jemaah masjid dan ahli qariah.


Najib mahu orang ramai percaya dirinya dianiaya, bersumpah dalam FB sekali lagi

Walaupun Mahkamah Rayuan sudah memutuskan bersalah semalam, Datuk Seri Najib Razak masih mahu orang ramai mempercayai dirinya teraniaya selepas hukuman penjara dan denda bersabit penyelewengan dana RM42 juta milik SRC International Sdn. Bhd. terhadapnya dikekalkan.

Najib seakan tidak dapat menerima realiti mahkamah sudah membuat keputusan dan mendapati dirinya bersalah, namun masih mendakwa dirinya tidak bersalah bersabit pertuduhan tersebut.

“Saya dibicara di mahkamah. Saya juga dibicara di mahkamah rakyat. Didapati bersalah dan dihukum penjara 12 tahun sebab hakim kata ia bukan hak saya untuk sedekahkan RM42 juta yang saya tidak pernah sorok, tidak pernah minta dan tidak pernah arahkan untuk dipindah kepada akaun saya.

“Bahawa ini adalah kesalahan bawah AMLA (Akta Pengubahan Wang Haram). Malah mahkamah juga telah diberitahu oleh pihak Ambank dan SPRM (Suruhanjaya Pencegahan Rasuah Malaysia) bahawa saya turut menerima RM642 juta daripada Kementerian Kewangan Arab Saudi yang saya juga telah sedekahkan sepenuhnya bagi pelbagai aktiviti CSR dan program rakyat.

“Saya tidak didapati bersalah mencuri RM42 juta untuk kegunaan peribadi saya. Sebaliknya maklumat dan bukti bahawa keluarga dan proksi individu-individu tertentu yang merupakan saksi kes SRC yang telah didapati menerima sekurang-kurangnya RM65 juta dan RM85 juta untuk disorok dalam akaun Singapura tidak pula pernah didakwa dan diberikan peluang kepada saya untuk digunakan sebagai bukti baharu bagi pembelaan kes saya,” katanya dalam catatan di Facebook beliau hari ini.

Najib cuba mengekalkan naratif cerita ‘tidak tahu’ yang diulanginya berkali-kali dalam perbicaraan mahkamah sebelum ini.

Malah, semalam juga Najib membuat sumpah sama dengan mengulangi ‘tidak tahu’ berhubung wang yang dimasukkan ke dalam akaun peribadinya.

Bagaimanapun, perkara panting yang dibangkitkan pihak pendakwa raya adalah Najib tidak membuat aduan atau melaporkan kepada pihak bank berhubung wang tersebut yang dimasukkan ke dalam akaunnya, sebaliknya membelanjakan wang tersebut.

Selain itu, Najib juga sekali lagi bersumpah dalam Facebooknya hari ini selepas membuat tindakan sama semalam, menegaskan dirinya dianiaya.

“Saya mungkin tidak mempunyai kebebasan untuk mengulas lebih lanjut di sini mengenai proses mahkamah. Tetapi saya katakan di sini bahawa sehingga hari ini, saya sentiasa menegaskan bahawa saya tidak bersalah dan telah dianiayai.

“Saya akan terus membela diri dan menegakkan kebenaran di mahkamah dunia. Peringkat rayuan seterusnya adalah Mahkamah Persekutuan dan saya percaya akan mendapat keadilan. Sebagai seorang yang beragama Islam, saya nyatakan atas nama Allah. Wallahi, wabillahi, watallahi bahawa saya tidak minta dan saya tidak pernah mengarahkan sesiapa untuk memindahkan dana RM42 juta itu. Mahkamah akhirat nanti hakimnya Allah,” katanya lagi.

Najib didapati bersalah bersabit kes pertuduhan penyelewengan dana RM42 juta milik SRC selepas rayuannya ditolak semalam.

Panel tiga Hakim Mahkamah Rayuan membuat keputusan menolak rayuan bekas PM itu selepas mendapati permohonan Ahli Parlimen Pekan itu tidak mempunyai merit.

Keputusan sebulat suara dibuat panel tiga Hakim yang diketuai Datuk Abdul Karim Abdul Jalil dan bersidang bersama-sama Datuk Has Zanah Mehat dan Datuk Vazeer Alam Mydin Meera.

Mahkamah turut mengekalkan hukuman penjara 12 tahun dan denda RM210 juta yang dikenakan terhadap Najib sebelum ini atas alasan hukuman yang dikenakan adalah wajar dan bersesuaian.

Tujuh pertuduhan yang dikenakan terhadap Najib membabitkan tiga pertuduhan pecah amanah jenayah, tiga pertuduhan pengubahan wang haram dan satu pertuduhan menyalahgunakan kuasa melibatkan dana syarikat itu.

Dalam penghakiman yang dibacakan, mahkamah antara lain menyatakan keputusan Hakim Mahkamah Tinggi, Mohd. Nazlan Mohd. Ghazali adalah selamat dan tidak perlu diubah.


Covid-19: 63 pesakit meninggal, hospital Indonesia kurang bekalan oksigen

Pemerintah Republik Indonesia mengarahkan industri gas tempatan menambah pengeluaran oksigen setelah puluhan orang dilaporkan meninggal dunia di sebuah hospital, kerana kekurangan bahan berkenaan ketika negara itu berdepan peningkatan membimbangkan jangkitan Covid-19.

Hari ini negara itu merekodkan 27,233 kes baharu Covid-19 dan 555 kematian, berbanding semalam sebanyak 27,913 kes dan 493 kematian.

Hospital Sarjito di Yogyakarta, Jawa dalam satu kenyataan berkata 63 pesakitnya meninggal dunia semalam dan awal pagi tadi kerana kekurangan bekalan oksigen sejak semalam dan hari ini.

Bagaimanapun tidak dapat dipastikan sama ada kematian itu ada kaitan dengan jangkitan Covid-19.

Kenyataan itu berkata pada awalnya pihak hospital telah membuat persediaan dengan menambah bekalan oksigen beberapa hari sebelum kes meningkat.

“Tetapi jumlah pesakit yang dimasukkan ke hospital sejak Jumaat lalu telah melebihi had permintaan terhadap oksigen,” katanya sambil menjelaskan keadaan pulih selepas pihak hospital itu menerima bekalan tambahan.

Sementara itu, jurucakap pasukan penanganan Covid-19 Indonesia, Siti Nadia Tarmizi memaklumkan pemerintah telah mengemukakan kepada industri gas tempatan supaya meningkatkan pengeluaran oksigen perubatan.

“Kementerian Kesihatan turut mengarahkan industri gas negara supaya meningkatkan pengeluaran oksigen bagi memenuhi permintaan 800 tan setiap hari. Ini kerana, industri ini masih mempunyai kapasiti terbiar sebanyak 225,000 tan setahun.

“”Kami juga berharap orang ramai tidak menyimpan bekalan oksigen di rumah masing-masing,” katanya.

Penularan varian Delta yang pertama kali dikenal pasti di India, mendorong peningkatan jumlah kes yang tinggi di Indonesia sehingga menjejaskan sistem kesihatan negara itu, khusus di Pulau Jawa yang mempunyai jumlah kepadatan penduduk yang tinggi.

Mulai Selasa, Indonesia akan mengehadkan kemasukan pelawat asing, kecuali perjalanan diplomatik, dan individu yang menerima vaksin sepenuhnya selain negatif dalam ujian PCR.

Pengunjung bagaimanapun masih perlu menjalani kuarantin lapan hari semasa ketibaan. – Agensi


RUU Anti Lompat Parti, MCA desak kerajaan bentang segera

Kerajaan digesa membentangkan Rang Undang-Undang (RUU) Anti Lompat Parti di Dewan Rakyat, kata parti komponen Barisan Nasional (BN) hari ini.

MCA dalam satu kenyataan berkata pembentangan tersebut tidak boleh ditangguhkan lagi dan ia perlu diluluskan secepat mungkin, ia selepas pembangkang membuat desakan yang sama sebelum ini sebagai tanda menunaikan janji yang dimerterai dalam memorandum persefahaman (MoU) sebelum ini.

“Di sebalik hakikat bahawa pembaharuan dasar signifikan ini memerlukan pindaan perlembagaan, kerajaan harus menunjukkan keazaman dan komitmennya untuk menyelesaikan sebarang isu teknikal yang timbul,” katanya Setiausaha Agung MCA Datuk Chong Sin Woon dalam satu kenyataan hari ini.

Gesaan itu dibuat sehari sebelum persidangan Dewan Rakyat sekarang akan ditangguhkan.

Terdahulu di Dewan Rakyat, Ahli Parlimen daripada pihak kerajaan mahupun dari pembangkang menggesa supaya undang-undang baru itu dibentang.

Baru-baru ini, Menteri Undang-undang Datuk Seri Wan Junaidi Tuanku Jaafar berkata kabinet memutuskan bahawa RUU itu masih memerlukan penelitian lanjut bagi memastikan pindaan itu mendapat sokongan di Dewan Rakyat.

Jelas Wan Junaidi, dibawah Perkara 159 Perlembagaan Persekutuan, sokongan majoriti dua pertiga di Dewan diperlukan untuk meminda Perlembagaan Persekutuan.

Pada 13 September lalu, PH dan kerajaan Ismail Sabri menandatangani MoU dalam urusan pentadbiran kerajaan.

MoU tersebut dijangka berakhir pada Julai ini dan UMNO semasa Perhimpunan Agung 2021 baru-baru ini juga lantang mendesak pembubaran Parlimen bagi memberi Pilihan Raya Umum Ke-15 (PRU-15) disegerakan.


Kelantan arah kontak rapat tinggal serumah pakai gelang kuarantin

Semua kontak rapat individu positif Covid-19 yang tinggal di dalam satu rumah di Kelantan akan dipakaikan gelang kuarantin selama 14 hari daripada tarikh akhir terdedah dengan pesakit.

Pengarah Jabatan Kesihatan Negeri Kelantan (JKNK) Datuk Dr Zaini Hussin berkata langkah itu akan dilaksanakan tanpa perlu kontak rapat berkenaan menunggu pengambilan sampel Covid-19.

Dalam satu kenyataan hari ini beliau berkata langkah itu dipersetujui pada Mesyuarat Jawatankuasa Pengurusan Bencana Negeri Kelantan, semalam.

“Pemakaian gelang ini akan dilakukan segera tanpa menunggu pengambilan sampel Covid-19, selaras dengan Seksyen 15(A) Ordinan Darurat (Pencegahan dan Pengawalan Penyakit Berjangkit Pindaan 2021).

“Ini bertujuan untuk menyekat segera pergerakan individu setelah mereka dikenal pasti sebagai kontak rapat kes sah,” katanya.

Beliau berkata, ini merupakan strategi dalam melandaikan keluk pandemik Covid-19 di Kelantan, susulan peningkatan kes yang mendadak sejak kebelakangan ini.

“Rakyat Kelantan dinasihatkan supaya sentiasa mematuhi prosedur operasi standard (SOP) yang ditetapkan kerajaan, dan memantau status kesihatan diri. Sila dapatkan rawatan segera sekiranya bergejala. Terus berada di rumah sekiranya tiada urusan penting di luar,” katanya.

Dalam tempoh 24 jam sehingga 12 tengah hari tadi, Kelantan merekodkan 612 kes baharu jangkitan Covid-19 dengan Kota Bharu mencatatkan kes tertinggi sebanyak 251 kes.

Kes baharu lain membabitkan 68 di penjara, lokap dan depoh tahanan Imigresen; Pasir Mas (65 kes); Pasir Puteh (59 kes); Bachok (57 kes); Tumpat (55 kes); Tanah Merah (26 kes); Machang (13 kes); Jeli (10 kes); dan masing-masing empat kes di Kuala Krai dan Gua Musang.


DUN Kelantan bubar 22 Jun, beri laluan PRN diadakan

Dewan Undangan Negeri (DUN) Kelantan akan dibubarkan pada 22 Jun ini bagi memberi laluan kepada Pilihan Raya Negeri (PRN), kata Menteri Besar Datuk Ahmad Yakob.

Beliau berkata perkara itu telah mendapat perkenan Sultan Kelantan Sultan Muhammad V, menurut laporan Bernama.

“Hari ini saya membuat pengisytiharan pembubaran DUN Kelantan bagi penggal ke-14 selepas saya menghadap Sultan Kelantan bagi memohon perkenan pembubaran DUN mengikut Fasal 2 Perkara 46 Undang-Undang Tubuh Kerajaan Kelantan yang memperuntukkan bahawa Sultan boleh membubarkan DUN.

“Justeru, Sultan Kelantan perkenan untuk membubarkan DUN pada 22 Jun ini,” katanya pada sidang media selepas mesyuarat Exco hari ini.

Mengulas lanjut, beliau berkata pihaknya akan menghantar notis pembubaran itu kepada Suruhanjaya Pilihan Raya (SPR) untuk tindakan lanjut.

Pada Pilihan Raya Umum ke-15 (PRU-15), enam negeri melibatkan Selangor, Pulau Pinang, Negeri Sembilan, Terengganu, Kedah dan Kelantan tidak membubarkan DUN.

Namun media sebelum ini melaporkan pemimpin keenam-enam negeri mencapai kata sepakat bahawa masa paling sesuai untuk berbuat demikian adalah dalam tempoh dua minggu terakhir Jun bagi membolehkan PRN diadakan serentak.

Setakat ini, Pulau Pinang bercadang membubarkan DUN pada 28 Jun, manakala Negeri Sembilan pula dijangka 30 Jun ini.


Halang pertunjukan tak bermoral ketika Ramadan: Ketua Pemuda PN

Ahli Parlimen Perikatan Nasional (PN) Pasir Mas, Ahmad Fadhli Shaari menggesa pihak berkuasa menghalang satu pertunjukan yang dikatakan melibatkan golongan gay dari Thailand, yang akan diadakan di ibu negara pada Ramadan ini.

Pertunjukan yang popular di Thailand itu dikatakan bakal diadakan pada Khamis, 30 Mac ini dan dimuat naik dalam laman media sosial ditulis dalam bahasa Cina.

Ia dijadualkan diadakan di sebuah kelab di Jalan Tun Razak, Kuala Lumpur.

Umat Islam di Malaysia dijangka mula menyambut 1 Ramadan 1444 pada Khamis ini, 23 Mac.

“Tiada keperluan program seperti ini diberikan kebenaran untuk beroperasi ditambah pula di bulan Ramadhan yang mulia!

“Tolonglah, hentikan. Suarakan bantahan beramai-ramai,” tulis Ahmad Fadhli yang juga Ketua Pemuda PN dalam laman Facebooknya hari ini (21 Mac 2023), sambil memuat naik iklan pertunjukan terbabit untuk rujukan pihak berkuasa.


Undi saya tertinggi semasa pemilihan lalu, kata Zahid

Datuk Seri Dr Ahmad Zahid Hamidi tidak gentar untuk berdepan pemilihan UMNO kerana sebelum ini pun sudah berjaya mendapat undian tertinggi semasa pertandingan penggal lalu.

Presiden UMNO itu tidak takut sekiranya dicabar pada pemilihan kali ini, malah semasa pertandingan lalu berjaya mendapat sokongan tertinggi jika dibandingkan dengan dua pencabarnya iaitu Khairy Jamaluddin Abu Bakar dan Tengku Razaleigh Hamzah.

“Dulu pun saya dicabar. Dua orang cabar saya. Undi kedua-dua orang yang mencabar saya itu masih belum sama dengan undi yang saya perolehi.

“Bukan saya riak tapi itu sudah terbukti pada 2018. Malah, kombinasi undi kedua-duanya itu sangat kurang berbanding dengan undi yang saya perolehi.

“Bukan riak, bukan sombong, bukan takbur, bukan ujub,” katanya dipetik laporan BH.

Pemilihan UMNO dijangka berlangsung pada tahun ini selepas menangguhkannya diadakan pada tahun lalu.

Dijangka pemilihan akan berlangsung dalam tempoh enam bulan selepas berakhirnya Pilian Raya Umum Ke-15 (PRU-15) baru-baru ini.

Berbeza dengan senario sebelum ini, Zahid menjadi pencatur utama yang membawa kerjasama UMNO dengan Pakatan Harapan (PH) dan DAP bagi membentuk kerajaan pusat walaupun dilihat melanggar ketetapan parti.

Bagaimanapun, Zahid memilih untuk bersama cikgunya, Datuk Seri Anwar Ibrahim yang kini diangkat menjadi Perdana Menteri Ke-10.

Pada Pemilihan UMNO 2018, Zahid diangkat sebagai Presiden selepas Datuk Seri Najib Razak melepaskan kedudukan itu dan mengalahkan pencabarnya.

Ahmad Zahid memperoleh 93 undi, menewaskan empat pencabar termasuk Ketua Pemuda UMNO yang juga Ahli Parlimen Rembau ketika itu, Khairy Jamaluddin yang mendapat 51 undi dan veteran UMNO, Tengku Razaleigh Hamzah selaku Ahli Parlimen Gua Musang memperoleh 23 undi.

Dua lagi pencabarnya yang kurang dikenali iaitu ahli UMNO Bahagian Bandar Tun Razak, Mohamed Iqbal Maricair dan ahli UMNO Bahagian Iskandar Puteri, Mohd Yusof Musa@Jamaluddin, gagal memperoleh sebarang undi.

Dalam pada itu,Zahid menegaskan, kuasa untuk menentukan kepimpinan parti terletak kepada kuasa dan suara perwakilan parti di seluruh negara.

“Saya mempunyai pendirian bahawa kuasa untuk menentukan kepimpinan terletak pada kuasa dan suara perwakilan di seluruh negara.

“Terdapat hampir 160,000 perwakilan yang mewakili cawangan untuk menentukan sama ada kepimpinan sedia ada atau pun kepimpinan yang berubah, untuk kita pastikan bahawa UMNO dan Barisan Nasional (BN) terus relevan dalam pentas politik negara.

“Maka kuasa mutlak itu adalah kuasa perwakilan,” katanya.

Setakat ini, UMNO bagaimanapun masih belum mengumumkan tarikh untuk mengadakan pemilihan parti itu.


Helikopter terhempas di Bidor, juruterbang terbunuh: Polis

Juruterbang sebuah helikopter yang terputus hubungan dengan Pusat Kawalan Trafik Udara Kuala Lumpur (KLATCC) sebelum dilaporkan hilang di kawasan Bidor sejak petang semalam, ditemukan mati di lokasi kejadian, kata Ketua Polis Perak Datuk Mohd Yusri Hassan Basri.

Beliau berkata mayat juruterbang itu ditemukan di dalam kokpit helikopter tersebut oleh pasukan pencari dan penyelamat pagi tadi, lapor Bernama.

“Helikopter milik pasukan Tentera Udara Diraja Malaysia (TUDM) menemui lokasi nahas kira-kira 9.30 pagi di Hutan Simpan Chikus di sini. Lima minit kemudian, krew TUDM turun ke lokasi nahas dan menemui mangsa yang berada di dalam kokpit.

“Mayat kemudian dibawa keluar dari lokasi kejadian pada 10.12 pagi dan seterusnya dibawa ke SMK Anderson menggunakan sebuah ambulans, sebelum dihantar ke Hospital Raja Permaisuri Bainun, Ipoh untuk proses bedah siasat.

“Kecederaan dan punca kematian masih dalam siasatan,” katanya di Bilik Gerakan Operasi Mencari dan Menyelamat (SAR) Balai Polis Bidor, kira-kira 80 kilometer dari Ipoh hari ini.

Beliau berkata siasatan mendapati juruterbang tersebut dikenali sebagai Tsz Kin Richard Chan, 58 tahun merupakan warganegara Hongkong dan keluarganya telah dimaklumkan oleh pihak syarikat.

Menurutnya, bangkai pesawat jenis Eurocopter milik sebuah syarikat swasta itu telah diserahkan kepada Pihak Berkuasa Penerbangan Awam Malaysia (CAAM), untuk tindakan dan siasatan lanjut.

Semalam, CAAM mengesahkan bahawa sebuah helikopter jenis Eurocopter EC120B, dengan pendaftaran N409HH yang dikendalikan oleh Heli Outpost Sdn Bhd gagal dihubungi oleh Pusat Kawalan Trafik Udara Kuala Lumpur (KLATCC) pada jam 12.16 tengah hari.

Juruterbang helikopter berlepas dari Lapangan Terbang Sultan Abdul Aziz Shah, Subang, Selangor pada jam 11.37 pagi untuk penerbangan persendirian dan dijadualkan mendarat pada 12.37 tengah hari di Lapangan Terbang Sultan Azlan Shah, Ipoh.

Sistem radar KLATCC merekodkan kehilangan ketinggian mendadak oleh helikopter membawa seorang juruterbang yang terputus hubungan sebelum dilaporkan hilang di kawasan hutan sekitar Bidor.


Syok sangat dengan jawatan sehingga ditolak rakyat, kata veteran UMNO

Tan Sri Shahrir Abd Samad menggesa supaya UMNO mengubah budaya seronok dengan jawatan politik sehingga mereka ditolak rakyat.

Veteran UMNO itu berkata sikap sedemikian perlu diubah dengan mengubah pemikiran supaya menjadi sebuah parti politik dan bukan parti kerajaan kerana hanya cara itu mereka dapat menjadi relevan.

“Ubah cara kita berparti dan kedudukan parti mesti berbeza dengan kerajaan. Kita mesti jadi parti politik, bukan parti kerajaan. Pasal kita anggap kita ini parti kerajaan, kita tak akan menjadi parti politik yang sebetulnya.

“Kita akan berharap kepada jentera kerajaan untuk melakukan tanggungjawab dan peranan kita sebagai siasah politik seolah-olah diketepikan. Mana-mana parti politik kedudukannya tak boleh syok sendiri.

“Kita kena lihat kehendak orang ramai. Kehendak yang mengundi, supaya kita terus menjadi relevan dan orang masih merujuk kepada kita. Sekarang ini, orang merujuk kepada UMNO, tapi mereka balun kita, sebab UMNO sendiri tak mahu mengubah keadaan dan cara kita berpolitik,” katanya dipetik laporan BH.

Beliau mengulas kenyataan Presiden UMNO, Datuk Seri Ahmad Zahid Hamidi yang mengakui parti itu kini sedang mengalami penolakan besar-besaran orang Melayu, susulan kekalahan berturut-turut parti itu dalam Pilihan Raya Umum Ke-15 (PRU-15) lalu dan terbaru Pilihan Raya Negeri (PRN) enam negeri yang berakhir 12 Ogos lalu.

Mengulas lanjut, Shahrir berkata, penolakan pengundi Melayu terhadap UMNO mungkin dipengaruhi banyak faktor dengan undi protes juga dianggap sebahagiannya.

“Ini tanggungjawab Ahli Majlis Kerja Tertinggi (MKT) UMNO. Mereka harus fikirkan ini dengan serius. Dia ada banyak faktor (penolakan), undi protes dan mungkin bercampur yang lain. UMNO kena bawa perubahan untuk tukar naratif dalam parti ini.

“Kita sudah melalui pengalaman PRU14. Kita nampak macam mana pemimpin kita ini masih syok sangat dengan jawatan. Gaduh berebut pasal jawatan, seolah-olah meletakkan parti ke tepi.

“Menyatakan seolah-olah Parlimen yang menentukan kerajaan, bukan parti. Jadi, itu pengalaman yang kepimpinan yang ada sudah lalui dan mesti hadapi,” katanya lagi.

UMNO baru-baru ini semasa PRN, UMNO hanya menang 19 kerusi.

UMNO kalah teruk di Kedah dan Terengganu apabila tiada kerusi dimenangi calon mereka, manakala hanya satu calon daripada parti itu menang di Kelantan.